**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Ιουλίου 2020, ημέρα Δευτέρα και ώρα 15.15΄, στην **Αίθουσα Γερουσίας,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων -Άδωνις Γεωργιάδης, οι Υφυπουργοί Ανάπτυξης και Επενδύσεων, κ.κ. Νικόλαος Παπαθανάσης, Ιωάννης Τσακίρης και Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Δούνια Παναγιώτα (Νόνη), Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Λοβέρδος Ιωάννης-Μιχαήλ, Ράπτη Ελένη, Σενετάκης Μάξιμος, Βρυζίδου Παρασκευή, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρούλα (Χαρά), Κόκκαλης Βασίλειος, Τζάκρη Θεοδώρα, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Μπακαδήμα Φωτεινή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό απόγευμα.

Αρχίζει η 4η συνεδρίαση της Διαρκούς Επιτροπής Παραγωγής και Εμπορίου, η λεγόμενη «β’ ανάγνωση», όπου επεξεργαζόμαστε και σήμερα ολοκληρώνουμε το νομοσχέδιο του Υπουργείου Ανάπτυξης και Επενδύσεων με τίτλο «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις».

Έτσι, λοιπόν, σήμερα ολοκληρώνουμε τη συζήτηση, η οποία ξεκινά με τον Εισηγητή της Πλειοψηφίας, τον κ. Κέλλα.

 **ΧΡΗΣΤΟΣ ΚΕΛΛΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

 Κυρίες και κύριοι συνάδελφοι, κατά την επεξεργασία του νομοσχεδίου στις προηγούμενες συνεδριάσεις της Επιτροπής, αποκρυσταλλώθηκαν και αναδείχθηκαν τρία σύνολα διατάξεων, τα οποία αντανακλούν και, συγχρόνως, εμπλαισιώνουν τη στρατηγική της Κυβέρνησης για την καλύτερη λειτουργία της αγοράς, τη στήριξη της εργασίας και της επιχειρηματικότητας, την ενίσχυση της έρευνας και της καινοτομίας.

 Όσον αφορά τη λειτουργία της αγοράς, συνιστάται η Διυπηρεσιακή Μονάδα Ελέγχου της Αγοράς, η ΔΙΜΕΑ, ένα ισχυρό ελεγκτικό όργανο, που θα υπάγεται απευθείας στον Υπουργό Ανάπτυξης και Επενδύσεων και θα αντιμετωπίζει το παράνομο εμπόριο προϊόντων και υπηρεσιών.

Με τη νέα δομή, αφενός μεν εξαλείφεται η αλληλοεπικάλυψη αρμοδιοτήτων και, αφετέρου, ενισχύεται η προστασία των καταναλωτών και των επιχειρήσεων με γνώμονα την ανταγωνιστικότητα της χώρας στο διεθνές περιβάλλον.

Με τη σύσταση της ΔΙΜΕΑ δημιουργείται ένας ελεγκτικός μηχανισμός, που ως σκοπό έχει την ολοκληρωμένη προστασία της εσωτερικής αγοράς, την καταπολέμηση των παράνομων κυκλωμάτων εμπορίας και διακίνησης αγαθών και υπηρεσιών, την προστασία της διανοητικής ιδιοκτησίας, τη δημιουργία υπεραξίας των εμπορικών σημάτων, την αύξηση των οικονομικών μεγεθών των επιχειρήσεων, καθώς επίσης και την αύξηση των δημοσίων εσόδων.

Όπως επισημάναμε και κατά την α’ ανάγνωση του νομοσχεδίου, σε επιχειρησιακό επίπεδο η ΔΙΜΕΑ θα έχει τους εξής στόχους:

Πρώτον, τη διενέργεια ελέγχων για την αντιμετώπιση του παράνομου εμπορίου, την καταπολέμηση φαινομένων παραπλάνησης των καταναλωτών, τη διαπίστωση παραβάσεων, τη σύνταξη Εκθέσεων Ελέγχου και την επιβολή των προβλεπομένων κυρώσεων από τα όργανά της.

Δεύτερον, την εκπόνηση από κοινού με τη Γενική Διεύθυνση του Σώματος Δίωξης Οικονομικού Εγκλήματος του Εθνικού Στρατηγικού Σχεδίου και Προγραμματισμού για την αντιμετώπιση του παράνομου εμπορίου.

Τρίτον, τη συγκρότηση μικτών κλιμακίων ελέγχου σε τοπικό, περιφερειακό ή εθνικό επίπεδο και τον συντονισμό αυτών με τη συμμετοχή του ΣΔΟΕ, της Δημοτικής Αστυνομίας, των Υπηρεσιών του Υπουργείου Αγροτικής Ανάπτυξης και Τροφίμων και των εποπτευόμενων από αυτό φορέων.

Τέταρτον, την εκπόνηση μελετών, ερευνών και αναλύσεων για την αποτύπωση της κατάστασης της αγοράς και τη διατύπωση προτάσεων για τη βελτίωση της αποτελεσματικότητας των ελέγχων.

Πέμπτον, προς την εκπλήρωση της αποστολής της η ΔΙΜΕΑ θα αναπτύξει στενή συνεργασία με την Εθνική Υπηρεσία Πληροφοριών και την Εθνική Αρχή Διαφάνειας, ενώ προβλέπεται η συνεργασία της και με αντίστοιχες υπηρεσίες των άλλων κρατών - μελών της Ευρωπαϊκής Επιτροπής.

Περαιτέρω, το νομοσχέδιο ρυθμίζει πλήρως την οργάνωση και στελέχωση της ΔΙΜΕΑ. Το αυτοτελές Τμήμα Συντονισμού και Διοικητικής Υποστήριξης, η Διεύθυνση Διυπηρεσιακής Συνεργασίας για τον έλεγχο της αγοράς και η Διεύθυνση Διαχείρισης Δεδομένων και Εποπτείας Ηλεκτρονικού Εμπορίου καλύπτουν στοχευμένα τις σύγχρονες επιχειρησιακές και ερευνητικές ανάγκες.

Τα έμπειρα στελέχη των δύο προηγούμενων δομών θα αποτελούν τον εκτελεστικό βραχίονα της νέας δομής, στην οποία, επίσης, προβλέπονται δέκα θέσεις υπαλλήλων των Σωμάτων Ασφαλείας της ΕΛΑΣ, δύο στελεχών του Λιμενικού Σώματος και ενός υπαλλήλου του ΣΔΟΕ.

Επίσης, επιπλέον της εμπειρίας για τη θέση του διοικητή, το νομοσχέδιο προβλέπει λεπτομερώς την επιμόρφωση και την εκπαίδευση των στελεχών, την εικοσιτετράωρη λειτουργία της νέας υπηρεσίας, καθώς και τα πρόστιμα για τη διακίνηση και την εμπορία απομιμητικών ή παραποιημένων προϊόντων, που υπόκεινται στον έλεγχό της.

Συνεπώς, η ΔΙΜΕΑ συνιστά ένα πλέγμα προστασίας των καταναλωτών και της αγοράς που βελτιώνει το επιχειρηματικό περιβάλλον και ενισχύει την αξιοπιστία της χώρας, ως επενδυτικού προορισμού. Προς την κατεύθυνση αυτή το Υπουργείο Ανάπτυξης ενσωμάτωσε στο νομοσχέδιο το δεύτερο σύνολο διατάξεων.

Ειδικότερα, ενισχύονται η ευελιξία, η ασφάλεια και η ανταγωνιστικότητα της οικονομικής δραστηριότητας, μέσω των προβλέψεων για συμμετοχή σε συλλογικά όργανα με ηλεκτρονικά μέσα, της σύστασης ΙΚΕ μέσω ηλεκτρονικής υπηρεσίας μιας στάσης, της ηλεκτρονικής καταχώρισης των αδειών των επαγγελματιών υπαίθριων αγορών και της αναβάθμισης του ολοκληρωμένου πληροφοριακού συστήματος άσκησης αδειοδοτήσεων και ελέγχων.

Παράλληλα, προάγεται η στήριξη της βιομηχανίας. Παρατείνεται η προθεσμία των ναυπηγοεπισκευαστικών δραστηριοτήτων έως 31/12/2021, η οποία εντάσσεται στο πλαίσιο του στόχου που έχει θέσει η Κυβέρνηση για την αναγέννηση των ναυπηγείων.

Επιπλέον, ορίζεται η στρατηγική έξυπνης εξειδίκευσης για τη βιομηχανία για την περίοδο 2021 - 2027.

 Ειδικότερα, σε σχέση με την έξυπνη εξειδίκευση προτάσσεται ο ψηφιακός μετασχηματισμός της βιομηχανίας, σύμφωνα με την κατεύθυνση που έχει δοθεί από την Ευρωπαϊκή Επιτροπή, σε συνδυασμό με τη στήριξη των μικρομεσαίων επιχειρήσεων μέσω της έρευνας και της καινοτομίας.

Τρίτον, στηρίζονται οι επενδύσεις. Η παράταση έως 31/12/2021 των επενδυτικών σχεδίων, που υπήχθησαν στους αναπτυξιακούς νόμους, ταυτόχρονα με την παροχή κινήτρων για στρατηγικές επενδύσεις μείζονος σημασίας για την εθνική οικονομία, διαμορφώνουν ένα αξιόπιστο πλαίσιο ανάπτυξης πολλαπλών οικονομικών δραστηριοτήτων.

Σε αυτό το πλαίσιο εντάσσεται πλέον και η αθλητική οικονομία, αφού οι αθλητικές εγκαταστάσεις συμπεριλαμβάνονται στα καθεστώτα ενισχύσεων του αναπτυξιακού νόμου.

Κατ’ ακολουθίαν, το Υπουργείο Ανάπτυξης συμπεριέλαβε στο παρόν σχέδιο νόμου το τρίτο και αλληλένδετο σύνολο διατάξεων για την έρευνα και την καινοτομία.

Η δημιουργία του Εθνικού Μητρώου Νεοφυών Επιχειρήσεων, στο οποίο θα καταχωρούνται οι start-ups και η λειτουργία του ως πύλης εισόδου όλου του ελληνικού συστήματος καινοτομίας, σε συνδυασμό με την παροχή φορολογικών και επενδυτικών κινήτρων σε νεοφυείς επιχειρήσεις, συνεργούν και συλλειτουργούν υπέρ της ανάπτυξης του συγκεκριμένου κλάδου στη χώρα μας και της αναστροφής του brain drain.

Στόχος μας είναι να δοθούν στις νέες και στους νέους περισσότερες επιλογές, ώστε να σπουδάζουν και να βρίσκουν καλές δουλειές στην Ελλάδα, γιατί η νέα γενιά είναι το μέλλον του τόπου μας.

Ακόμη, θα πρέπει να επισημάνουμε ότι στο τρίτο σύνολο διατάξεων περιλαμβάνεται και η απαλλαγή από κράτηση ή ασφαλιστική εισφορά των υποτροφιών του ΕΛΙΔΕΚ.

Συμπερασματικά, κυρίες και κύριοι συνάδελφοι, πρόκειται για ένα ακόμη νομοσχέδιο, το οποίο φέρνει η Κυβέρνησή μας προς ψήφιση, προκειμένου να εξυπηρετηθεί ο εθνικός στόχος της ισχυρής και διατηρήσιμης ανάπτυξης, με έργα και όχι με ευχολόγια, με σχέδιο για την αυτοδύναμη Ελλάδα, για την οποία οι Ελληνίδες και οι Έλληνες μας τίμησαν με την ψήφο τους.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε και εμείς, κύριε Κέλλα.

Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το σχέδιο νόμου που συζητάμε σε δεύτερη ανάγνωση επί των άρθρων σήμερα περιλαμβάνει κύρια ρυθμίσεις για την αντιμετώπιση του παρεμπορίου, τον αγρονομικό έλεγχο και τον έλεγχο απομιμητικών/παραποιημένων προϊόντων στην αγορά μέσω σύστασης νέας δομής της Διυπηρεσιακής Μονάδας Ελέγχου Αγοράς (ΔΙΜΕΑ).

Αν και το ευρύτατο πεδίο εφαρμογής του, όπως αυτό ορίζεται στο σχέδιο νόμου και όπως περιγράφεται στην Αιτιολογική Έκθεση, παραπέμπει σε φιλόδοξο σύστημα ελέγχου προστασίας κάθε πτυχής δημοσίου συμφέροντος, που σχετίζεται με την κυκλοφορία του προϊόντος, δηλαδή και την ασφάλεια των καταναλωτών και την εθνική ασφάλεια και τα δημόσια έσοδα.

Φαίνεται ότι αυτό, κύριε Υπουργέ, μετά τις εξαιρέσεις της παραγράφου 5 του άρθρου 4, περιορίζεται, τελικά, μόνο στα ανωτέρω αναφερόμενα αντικείμενα, δηλαδή, μόνο στον έλεγχο του παρεμπορίου, τον αγρονομικό έλεγχο και τον έλεγχο απομιμητικών/παραποιημένων προϊόντων.

Να σημειωθεί ότι στις πολύ σημαντικές εξαιρέσεις πρέπει να προστεθεί η αρμοδιότητα της εποπτείας της αγοράς για την ασφάλεια και τη συμμόρφωση των βιομηχανικών προϊόντων, που ασκείται από άλλες αρμόδιες αρχές.

Είμαι σε θέση να γνωρίζω ότι αυτό ασκείται κατ’ αποκλειστικότητα από τη Γενική Γραμματεία Βιομηχανίας βάσει της ενωσιακής νομοθεσίας εναρμόνισης και του ισχύοντος Ευρωπαϊκού Κανονισμού του υπ’ αριθ. 765/2008. Αναφέρομαι, βεβαίως, στον έλεγχο των βιομηχανικών προϊόντων ως προς τη συμμόρφωση με τη σήμανση CE.

Στο σύνολό του, επομένως, ο προτεινόμενος εποπτικός μηχανισμός δεν παρουσιάζει ολοκληρωμένο χαρακτήρα, δεν υποστηρίζεται από ένα ενιαίο πληροφοριακό σύστημα, ΟΠΣ, αν και ισχυρίζεται ότι συντονίζει τον έλεγχο, δεν περιλαμβάνει μηχανισμούς και καινοτόμες διαδικασίες διενέργειας ελέγχων, όπως αυτό της εποπτείας της αγοράς βάσει εκτίμησης κινδύνου, των φύλλων ελέγχου, του προγραμματισμού, της λογοδοσίας κ.λπ., που απαιτεί έναν σύγχρονο αποτελεσματικό και αποδοτικό ενιαίο σύστημα εποπτείας μεταποιημένων προϊόντων, που έχει ανάγκη η χώρα και η αγορά.

Το μόνο ενθαρρυντικό στοιχείο στο νομοσχέδιο για την προτεινόμενη νέα δομή εποπτείας της αγοράς είναι η αναφορά, που γίνεται στο άρθρο 4, ότι η ΔΙΜΕΑ ορίζεται ως η αρχή εφαρμογής εποπτείας και διαχείρισης για το πεδίο εποπτείας προστασίας καταναλωτή και σύννομη ή προσήκουσα παροχή υπηρεσιών, σύμφωνα με τις διατάξεις του άρθρου 130 του ν. 4512/2018. Και τούτο, διότι έτσι η νέα δομή, αν και δεν περιγράφεται ειδικότερα, θα ακολουθήσει τις γενικές αρχές για την άσκηση εποπτείας και θα υιοθετήσει τα καινοτόμα εργαλεία άσκησης ελέγχων και εποπτείας αγοράς, που εισήγαγε ο ν. 4512/2018, του ΣΥΡΙΖΑ, όπως εποπτεία βάσει αξιολόγησης κινδύνου, χρήση φύλλων ελέγχου και τη διεξαγωγή ομοιόμορφων ελέγχων, νέο μοντέλο επιβολής κυρώσεων, σύστημα διαχείρισης καταγγελιών κ.λπ..

Επί των άρθρων, τώρα, ειδικότερα. Στη σημερινή β΄ ανάγνωση δεν θα αναφερθώ σε όσα άρθρα, κύριε Πρόεδρε, σχολίασα ήδη στην πρώτη ανάγνωση των άρθρων, θα προσθέσω μόνο κάποιες επισημάνσεις που παρέλειψα να το κάνω στην πρώτη ανάγνωση του νομοσχεδίου, ξεκινώντας, κύριε Υπουργέ, από το άρθρο 2, όπου παρατίθενται οι ορισμοί του παράνομου εμπορίου.

Κατά την άποψή μου, αυτό που παρατίθεται εκεί πρέπει να προσέξετε, αν δεν πρόκειται για - πώς να το πω- προφανή παράλειψη θα πρέπει να το δείτε. Γιατί ο ορισμός που δίνεται εδώ του παράνομου εμπορίου, του παρεμπορίου, δεν υπάρχει σε κανένα νομικό κείμενο. Ο ορισμός του παράνομου εμπορίου - παρεμπορίου από τον Παγκόσμιο Οργανισμό Εμπορίου συνίσταται ότι: «Παρεμπόριο είναι ό,τι δεν συνοδεύεται από νόμιμα παραστατικά». Εσείς εδώ, τι λέτε; «Παράνομο εμπόριο είναι η διακίνηση στην αγορά κάθε είδος εμπορεύματος». Αυτό πρέπει να το δείτε λίγο και, εάν δεν είναι φραστικό λάθος, πολύ σοβαρό εννοιολογικό λάθος και θα υπάρξει πρόβλημα, κύριε Υπουργέ. Αυτό δεν είναι ορισμός, σε κάθε περίπτωση.

Από εκεί και πέρα, στο άρθρο 29, που μιλάτε για τις μονάδες παραγωγής ισοτόπων βιοφαρμάκων, αυτή η διάταξη, κύριε Υπουργέ, είναι φωτογραφική. Δεν ξέρω ποια είναι η επιχείρηση, η οποία επωφελείται, σε κάθε περίπτωση θα απαλλαγεί του προστίμου κάποια συγκεκριμένη μονάδα.

Στο άρθρο 31, που λέτε για την παράταση προθεσμίας για τη γνωστοποίηση, την έγκριση εγκατάστασης ή λειτουργίας των κέντρων αποθήκευσης και διανομής. Κοιτάξτε, θετικοί είμαστε αρχικά, δεδομένου ότι, μέχρι σήμερα, πάρα πολλά κέντρα αποθήκευσης και διανομής, ιδιαίτερα στην Περιφέρεια Αττικής, δεν έχουν ενταχθεί στο αδειοδοτικό πλαίσιο του νόμου 4302/2014, λόγω θεμάτων χωροθέτησής τους, και τους δίνεται, εν πάση περιπτώσει, δυνατότητα προσαρμογής στο νέο αδειοδοτικό πλαίσιο μέχρι το προβλεπόμενο διάστημα χωρίς την επιβολή προστίμου.

Στο άρθρο 32 αντικαθίσταται η παράγραφος 2 του άρθρου 6 του ν. 4109/2013. Να πω, κατ’ αρχήν, ότι το 2012-2013, με νομοθετικό πλαίσιο που είχε έρθει τότε, είχαν συνενωθεί σε μία αυτοτελή οργανική μονάδα, τα τρία αυτά όργανα, πολύ σημαντικά: το ΕΙΜ, το ΕΣΥΔ και ο ΕΛΟΤ, τα οποία χωρίζονται με τη νομοθεσία που φέρνετε τώρα, επειδή ακριβώς έγιναν και οι παρατηρήσεις από την Ευρωπαϊκή Επιτροπή. Αυτή η προσπάθεια έχει ξεκινήσει το 2017 επί ΣΥΡΙΖΑ, βάσει παρατηρήσεων που είχαν γίνει από την Ευρωπαϊκή Επιτροπή, και είναι σωστός, επομένως. Δηλαδή, ουσιαστικά, μετασχηματίζεται και εντάσσεται ως αποκεντρωμένη αυτοτελή λειτουργική μονάδα με διαχειριστική, οικονομική και λογιστική αυτοτέλεια, το ΕΙΜ, το ΕΣΥΔ Α.Ε. και ο ΕΛΟΤ Α.Ε.. Εννοείται ότι συμφωνούμε, γιατί γίνεται κατόπιν παρατηρήσεων που έγιναν, πολύ σοβαρών, από την Ευρωπαϊκή Επιτροπή, λόγω της συμβατότητας που υπήρχε να υπάρχουν σε μία οργανική μονάδα και το ΕΣΥΔ και ο ΕΛΟΤ και είναι σωστό.

Στο άρθρο 33, τώρα, ουσιαστικά παρατείνεται η προθεσμία της τεχνικής ανασυγκρότησης των ναυπηγοεπισκευαστικών δραστηριοτήτων. Υπάρχει μια παράταση προθεσμιών του ν. 3982/2011 και του ν. 4302/2014, λόγω Covid-19, και προθεσμιών εκσυγχρονισμού των επιχειρήσεων και εννοείται ότι η παράταση αυτή θεωρείται ότι είναι λογική, αν και σας έκανα και μια παρατήρηση την προηγούμενη φορά, κύριε Υπουργέ. Επειδή το Υπουργείο Περιβάλλοντος έχει φέρει το πλαίσιο και αναφέρεστε, κυρίως, στις ναυπηγοεπισκευαστικές δραστηριότητες της Θεσσαλονίκης και υπάρχει όλο το πλαίσιο για τη μετεγκατάσταση των επιχειρήσεων αυτών και νομίζω ότι θα πρέπει να επισπευσθεί.

Από εκεί και πέρα, με την παράγραφο 3 του άρθρου 33 αντικαθίσταται το δεύτερο εδάφιο της περίπτωσης γ της παραγράφου 1 του άρθρου 63 του ν. 3982/2011, το οποίο, όπως έχει ήδη διαμορφωθεί, ως έχει με την παράγραφο 8 του άρθρου 52 του ν. 4412/2016, κύριε Υπουργέ, θεωρείται ότι είναι ένας πλεονασμός.

Ουσιαστικά, όπως το φέρνετε, επαναλαμβάνετε το άρθρο, το πρόσεξα, το διάβασα πολύ προσεκτικά, προσέξτε το λιγάκι, μήπως σας ξέφυγε, ουσιαστικά, εσείς επαναλαμβάνετε την παράγραφο 8 του άρθρου 52 του ν. 4442/2016, δεν υπεισέρχεται τίποτε καινούριο προσέξτε το, μήπως σας έχει ξεφύγει, γίνεται επανάληψη της ίδιας διάταξης.

Τώρα, η περίπτωση γ της παραγράφου 2 του άρθρου 51 του νόμου 4178/2013 αντικαθίσταται ως εξής: Αυτή είναι μια χωροθετική διάταξη, για υφιστάμενα κριτήρια, που είχαν ήδη, πώς να το πω, αδειοδοτηθεί για αξιοποίηση υφιστάμενων καταστάσεων, που είχαν άδεια και πήραν επέκταση του χρονικού ορίου από το 2019 μέχρι το 2021. Συμφωνούμε και με αυτό, κύριε Υπουργέ, είναι προς τη σωστή κατεύθυνση.

Από εκεί και πέρα, στο άρθρο 34 συνενώνονται όλες αυτές οι διατάξεις για τις υποχρεώσεις αδειούχων υδραυλικών και, γενικά, γίνονται ρυθμίσεις για τη θεώρηση των αδειών των τεχνικών επαγγελμάτων. Εδώ, ουσιαστικά, επειδή πέντε σελίδες είναι οι ρυθμίσεις αυτές, τις έχω δει όλες μία προς μία, εδώ επαναλαμβάνονται, ουσιαστικά, όλα τα προεδρικά διατάγματα των επαγγελμάτων που έχουν εκδοθεί από το 2010 και μετά προς συμμόρφωση με μνημονιακές διατάξεις, κύριε Υπουργέ, και των υδραυλικών και των ηλεκτρολόγων και όλων των τεχνικών επαγγελμάτων και τα μόνα καινούρια στοιχεία, που υπεισέρχονται και τα έχω επισημάνει, είναι τρία. Τρία νέα σημεία σε πέντε σελίδες. Δεν ξέρω, αν αυτό υπαγορεύετε από τους κανόνες καλής νομοθέτησης, αλλά γιατί τα επαναλαμβάνετε; Ουσιαστικά, για να τα ενσωματώσετε, αν υπαγορεύεται από κάποια αρχή τέτοια. Αναδιατυπώνεται όλο το άρθρο, για να εισαχθούν, ουσιαστικά, τρεις αλλαγές.

Το πρώτο σημείο είναι η κατάθεση της υπεύθυνης δήλωσης καλής εκτέλεσης στις αρμόδιες αρχές για τους υδραυλικούς, γιατί μόνο αυτούς αφορά, που είναι υποχρεωτική για τη σύνδεση της εκτελεστικής σας εγκατάστασης για τα δίκτυα κοινής ωφελείας της ΕΥΔΑΠ. Αυτό, τώρα, είναι υποχρεωτικό και είναι καινούριο, πραγματικά, και αφορά μόνο στους υδραυλικούς και είναι το μόνο καινούριο στοιχείο που υπεισέρχεται.

Τώρα, το πιστοποιητικό υγείας είναι ένα άλλο σημείο, από δημόσιο νοσοκομείο ή λοιπές υγειονομικές υπηρεσίες του δημοσίου, για την αρτιμέλεια, την όραση και την ακοή του ενδιαφερόμενου, προστέθηκε για όλα τα επαγγέλματα, είναι το καινούριο σημείο που επισημαίνω εδώ, και υπάρχει μια μεταβολή προς το εξής σημείο: α’ και β’, στην παροχή στοιχείων που τεκμηριώνουν υπηρεσία τουλάχιστον δύο ετών εντός της επταετίας, ή β’ την υποβολή υπεύθυνων δηλώσεων καλής εκτέλεσης, που τεκμηριώνουν μέσο ετήσιο κύκλο εργασιών εντός επταετίας αντί τριετίας, αυτή είναι η αλλαγή, δηλαδή, τουλάχιστον ίσο με το 40%, ήταν 60% του μέσου ετήσιου ατομικού διαθέσιμου εισοδήματος. Αυτές είναι οι μόνες αλλαγές, δηλαδή, πέντε σελίδες για τρεις επισημάνσεις. Τώρα, αν υπαγορεύεται από την αρχή της καλής νομοθέτησης όλο και όλο αυτό, νομίζω ότι κάποια στιγμή πρέπει να γίνει κωδικοποίηση, όμως, όλης της νομοθεσίας για τα τεχνικά επαγγέλματα, γιατί νομίζω ότι αυτό απαιτεί η αρχή της καλής νομοθέτησης. Γιατί, πραγματικά, είναι διάσπαρτες οι διατάξεις σε πολλά προεδρικά διατάγματα και σε άλλες νομοθεσίες και, ουσιαστικά, τα καινούρια στοιχεία που μπαίνουν είναι αυτά.

 Τώρα, στο άρθρο 35, για τη σύσταση ενιαίου μητρώου ανελκυστήρων και λοιπές διατάξεις, αυτό γίνεται κατόπιν εισήγησης του ΤΕΕ. Υπάρχει, να το πω κατ’ αυτήν την έννοια, μητρώο στη διεθνή ανάπτυξη, αλλά υπολειτουργεί, δεν είναι αξιοποιήσιμο. Είναι η μόνη εισήγηση, που αποδέχεστε, του ΤΕΕ, την οποία αποδεχόμαστε, κύριε Υπουργέ. Όσον αφορά αυτά που έχετε νομοθετήσει κατόπιν εισηγήσεως του ΤΕΕ, να μην επαναλάβω αυτά που είπα στην πρώτη ανάγνωση επί των άρθρων, ισχύει ότι σας είπα εκεί.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ πολύ,κύριε Πρόεδρε. Όπως ανέπτυξα και στην πρώτη ανάγνωση και στην κατ’ άρθρο συζήτηση, πρόκειται για ένα νομοσχέδιο που, κατά την άποψή μας, δεν διέπεται από ένα στιβαρό πλαίσιο αρχών. Είναι ένα νομοσχέδιο, που έχει διατάξεις ετερογενείς, χωρίς κάποια συνοχή μεταξύ τους, κάτι που φάνηκε και από την εξέταση των άρθρων, ένα προς ένα και όλο μαζί. Σήμερα, θα κάνω κάποιες παρατηρήσεις, θα προσπαθήσω να μην επαναλάβω αυτά που είπα στις δύο προηγούμενες συνεδριάσεις, αξιοποιώντας, όμως, και τις παρατηρήσεις και τη γόνιμη κριτική, όπως διατυπώθηκε στην αναλυτική διαδικασία ακρόασης φορέων.

Στο άρθρο 1, το πεδίο εφαρμογής της νέας μονάδας δεν έχει ούτε σαφή στόχευση ούτε ακριβή οριοθέτηση αρμοδιοτήτων. Γι’ αυτό, άλλωστε, εκφράστηκαν και έντονοι προβληματισμοί από τους φορείς, τόσο για την οργάνωση της ΔΙΜΕΑ και τις αρμοδιότητες των επιμέρους υπηρεσιών όσο και για τις αρμοδιότητες των εκάστοτε ελεγκτών. Και νομίζω ότι είναι εύλογοι οι προβληματισμοί αυτοί, το άρθρο σαρώνει τα πάντα, φανερώνοντας προχειρότητα, αλλά και απουσία σχεδιασμού, από θέματα επιχειρηματικότητας και ανταγωνιστικότητας, εθνικής ασφάλειας, προστασίας διανοητικής ιδιοκτησίας, μέχρι τη δημιουργία υπεραξίας εμπορικών σημάτων και παράνομα κυκλώματα.

  Στο άρθρο 3 συστήνεται μια νέα μονάδα ελέγχου της αγοράς από την οποία απουσιάζει μια συνεκτική δομή λογοδοσίας. Η άμεση εξάρτηση από την πολιτική ηγεσία, το έχουμε τονίσει το λέμε και σήμερα, στερεί τα απαραίτητα εχέγγυα αξιοπιστίας, αλλά και νομίζω της αδιαμφισβήτητης και απαραίτητης λειτουργικής ανεξαρτησίας. Αναρωτιέμαι πώς φτάσαμε στις επιτυχίες για τις οποίες μέχρι τώρα υπερηφανεύεται η Κυβέρνηση για ελέγχους, κατασχέσεις, επιβολή προστίμων;

Εμείς το είπαμε, το λέμε, το ξαναλέμε, αποδεχόμαστε τα στοιχεία που έχει δημοσιεύσει η Γενική Γραμματεία Εμπορίου ότι αυξήθηκαν οι έλεγχοι, αυξήθηκαν τα πρόστιμα. Δεν έχουμε πάρει ακόμα απάντηση για το ύψος των προστίμων που έχει εισπραχθεί, όμως, τελικά, ποιο ήταν το όργανο που ήταν αρμόδιο; Δεν ήταν η Διεύθυνση Ελέγχων της Γενικής Διεύθυνσης Αγοράς και η Γενική Γραμματεία Εμπορίου που, στην πορεία, χρησιμοποίησε και το ΣΥΚΕΑΑΠ; Μιλάει η Αιτιολογική Έκθεση για σύγχυση. Ποια σύγχυση; Το ΣΥΚΕΑΑΠ εισήλθε, ουσιαστικά, στις αρμοδιότητες της υφιστάμενης Διεύθυνσης Ελέγχου, πήρε τεχνογνωσία, και όλα αυτά μαζί είναι τα αποτελέσματα, τα οποία εμείς επικροτούμε, χαιρετίζουμε και θεωρούμε ότι, όντως, έχει γίνει μια σοβαρή προσπάθεια. Άρα, για ποιο λόγο γίνεται αυτή η αλλαγή; Προκύπτει από πραγματικές ανάγκες; Μήπως θα ήταν ένας εκσυγχρονισμός των υπηρεσιών μια πιο ουσιαστική λύση, λιγότερο εντυπωσιακή επικοινωνιακά, αλλά πιο ουσιαστική; Και, ταυτόχρονα, κατάλληλη στελέχωση με προσωπικό και εξοπλισμό, αντί να συσταθεί μία καινούρια υπηρεσία, εξ αρχής, με όλα τα προβλήματα και τις παθογένειες που, πιθανόν, προκύψουν;

Επίσης, όπως επισημάνθηκε στην ακρόαση των φορέων, τόσο από την ΕΣΕΕ όσο και από την Επιτροπή Διανοητικής Ιδιοκτησίας Ελληνοαμερικανικού Εμπορικού Επιμελητηρίου, θα ήταν χρήσιμο, λόγω του εύρους των αρμοδιοτήτων της, η ΔΙΜΕΑ να τηρεί και να δημοσιεύει στατιστικά στοιχεία για τη δράση σε κάθε επιμέρους τομέα. Στοιχεία, όπως ο αριθμός των ελέγχων, παραβάσεων που διαπιστώθηκαν, κατασχέσεων ανά είδος. Όχι για λόγους γενικής μόνο μελέτης, αλλά άμεσης πρακτικής και εφαρμογής πολιτικής. Έτσι θα γίνεται ένας συνολικός απολογισμός και θα μπορούν στη συνέχεια να γίνουν και στοχευμένες διορθωτικές παρεμβάσεις.

Στο άρθρο 12. Το έργο της ΔΙΜΕΑ απαιτεί υψηλό βαθμό τεχνικής επάρκειας γι’ αυτό και είναι κρίσιμο, κατά την άποψή μας, να υποστηρίζεται από επαρκή αριθμό στελεχών, αλλά και ανάλογων υπηρεσιών. Άρα, κρίνεται αναγκαία η συνύπαρξη έμπειρων και νέων στελεχών για ένα διάστημα, προκειμένου να διασφαλιστεί η απρόσκοπτη λειτουργία της μονάδας, καθώς και η μεταφορά τεχνογνωσίας. Συμφωνούμε ότι χρειάζεται σχέδιο και όχι μόνο διαχειριστικές κινήσεις μεταφοράς προσωπικού. Το είπε ο εκπρόσωπος της ΠΟΑΣΥ ότι «Κάθε φορά που ιδρύεται νέα υπηρεσία καλείται η Ελληνική Αστυνομία να συνδράμει με τεχνογνωσία με το αζημίωτο» και είναι προβληματικό και για την Ελληνική Αστυνομία, αλλά και για την εκάστοτε νέα υπηρεσία.

‘Άρθρο 13. Ασαφής οριοθέτησης ελεγκτικών αρμοδιοτήτων. Δεν είναι ξεκάθαρο ποιος βεβαιώνει τις παραβάσεις, ποιες παραβάσεις, τι κυρώσεις μπορεί να επιβάλει, και αυτό φαίνεται να καθορίζεται από την ιδιότητα του εκάστοτε ελεγκτή, χωρίς να υπάρχει συγκεκριμένο πλαίσιο εντός του οποίου θα εφαρμόζεται. Ασαφές ποια διαδικασία βεβαίωσης παραβάσεων και επιβολής κυρώσεων θα ακολουθείται κατά περίπτωση, ποιες οι αρμοδιότητες γι’ αυτούς που έχουν οργανική θέση στη ΔΙΜΕΑ, ποιες για τους αποσπασμένους που θα μετέχουν στα μικτά κλιμάκια, ποιες για όσους θα προέρχονται από συνεργαζόμενες υπηρεσίες. Νομίζω ότι πρέπει να υπάρχει μία περαιτέρω εξειδίκευση και διευκρίνιση.

Άρθρο 18. Ειπώθηκε και στην κατ’ άρθρον συζήτηση από συνάδελφο ότι προβλέπεται ότι τα έξοδα καταστροφής προϊόντων απομίμησης θα επιβαρύνουν τον εκάστοτε δικαιούχο. Όμως αυτό δεν μπορεί να εφαρμόζεται οριζόντια για όλους, γιατί είναι άλλο να μιλάμε για μια μεγάλη πολυεθνική, που καταβάλλει πολύ εύκολα τα έξοδα, όμως καταλαβαίνουμε τους βαθμούς δυσκολίας που προκύπτουν για μία μικρότερη επιχείρηση.

Άρθρα 21, 22. Χρειάζεται να διευκρινιστεί η διάδοχη κατάσταση. Πώς θα μεταβούμε από το ΣΥΚΕΑΑΠ στη ΔΙΜΕΑ. Προβλέπει την άμεση κατάργηση του ΣΥΚΕΑΑΠ, όμως, δεν διευκρινίζεται πώς θα εξοικειωθεί η νέα μονάδα με τις αρμοδιότητες που της ανατίθενται, καθώς και τις εκκρεμείς υποθέσεις, ώστε να διασφαλιστεί η συνέχεια της λειτουργίας του ελέγχου και της εποπτείας της αγοράς.

Άρθρο 27. Νομίζω ότι υπάρχει προβληματισμός ως προς τις ποινές που προβλέπονται για τα επιμελητήρια που δεν υποβάλλουν εντός της προβλεπόμενης προθεσμίας οικονομικές καταστάσεις, δεδομένου ότι η υποβολή δεν εξαρτάται αποκλειστικά από τις υπηρεσίες, αλλά και από άλλους παράγοντες. Νομίζω ότι είναι ανεπαρκείς οι συμβάσεις τεκμηρίωσης, η διάταξη για μεταφορά των τελών ΓΕΜΗ στο Υπουργείο Ανάπτυξης σε αυτές τις περιπτώσεις, καθώς και η μη έγκριση του προϋπολογισμού. Ίσως θα πρέπει να το ξαναδούμε.

Στο άρθρο 29, νομίζω η παράγραφος 2, που δίνει περίοδο χάριτος ενός έτους για επιβολή προστίμου, να συμμορφωθεί με τη νομοθεσία που βάζουμε τώρα, νομίζω ότι φεύγει πέρα από κάθε λογική κριτική και θα πρέπει να την αποσύρετε άμεσα ή, τουλάχιστον, να κάνετε πολύ πιο μικρό το χρονικό διάστημα.

Στο άρθρο 30. Εμείς είπαμε ότι συμφωνούμε να υπάρχουν αρμοδιότητες στο ΤΕΕ, όμως, εδώ θέλω να πω ότι θα ήταν χρήσιμο, όπως είναι διατυπωμένη η διάταξη και σε συνέχεια εφαρμογής του άρθρου 23 του νόμου 4233/14 που προέβλεπε κάτι ανάλογο, αφήνοντας, όμως, τη διαδικασία της διαπίστευσης που εισάγετε σωστά με το άρθρο 30, θα έπρεπε να προστεθεί ότι εκεί που λέει στο ΤΕΕ από κοινού με την ΕΕΤΕΜ και φορείς του δημοσίου ή του ευρύτερου δημοσίου με ερευνητικά και εκπαιδευτικά ιδρύματα, ακριβώς όπως ήταν η διάταξη του άρθρου 2342/14, η οποία ουδέποτε υλοποιήθηκε. Άφησε ένα μεγάλο κενό και τώρα πάμε μόνο στο Τεχνικό Επιμελητήριο. Νομίζω, κύριε Υπουργέ, ότι θα πρέπει, σε συνέχεια της εφαρμογής του νόμου του 14, να κάνουμε αυτήν την προσθήκη για να μην υπάρχει ούτε επικάλυψη αρμοδιοτήτων, αλλά ούτε και μια αίσθηση ότι αφήνετε μόνο του το ΤΕΕ να ελέγξει μια ολόκληρη διαδικασία.

Στο άρθρο 36. Σωστά ορίζεται ως αρχή τη Γενική Γραμματεία Βιομηχανίας. Μέχρι σήμερα, όμως, η στρατηγική έξυπνης εξειδίκευσης δεν έχει επιφέρει τα αναμενόμενα. Ελάχιστα έχει συνεισφέρει στην προσέλκυση επενδύσεων, καθώς έχουν διαπιστωθεί σοβαρές αδυναμίες τόσο στον σχεδιασμό όσο και στην εφαρμογή. Γι’ αυτό και δεν αρκεί να συμφωνούμε, γενικά, μόνο στη δυναμική της έξυπνης εξειδίκευσης, πρέπει, νομίζω, να υπάρχει και ένα κατάλληλο περιβάλλον για να ευδοκιμήσει. Άρα, προσανατολισμός, παραγωγική διαδικασία, σύγχρονες απαιτήσεις με προσωπικό υψηλής εξειδίκευσης και στόχευση στον ψηφιακό μετασχηματισμό και στην ενίσχυση ανταγωνιστικότητας μικρομεσαίων επιχειρήσεων.

Για το άρθρο 40, για την παράταση των επενδυτικών σχεδίων του 04, τα είπαμε και την προηγούμενη φορά. Νομίζουμε ότι είναι ενδεικτικό διαχρονικής αποτυχίας του πολιτικού συστήματος και του διοικητικού μηχανισμού.

Άρθρο 43, στρατηγικές επενδύσεις. Συμφωνούμε ότι είναι μείζονος σημασίας στην οικονομία, αλλά όχι χωρίς όρους και πλαίσιο. Διευκολύνεται η δυνατότητα επενδύσεων σε εκτάσεις του δημοσίου, νομικών προσώπων ιδιωτικού δικαίου, νομικών προσώπων δημοσίου δικαίου και των ΟΤΑ. Επικαλείστε απλούστευση και επιτάχυνση διαδικασιών, αλλά είναι, όμως αυτοσκοπός αυτό; Οι προϋποθέσεις δεν είναι μονάχα βαρίδια, όπως αφήνεται να εννοηθεί, αλλά διασφαλίζουν φερεγγυότητα, ποιότητα συμφερόντων δημοσίου και νομίζω ότι χρειάζεται ιδιαίτερη προσοχή.

Άρθρο 46 και 55. Τα είπαμε όσον αφορά τα φορολογικά κίνητρα. Θεωρούμε ότι η Γενική Γραμματεία Έρευνας και Τεχνολογίας θα πρέπει να στελεχωθεί με το κατάλληλο προσωπικό, ώστε να είναι αξιόπιστη η όλη διαδικασία και, βεβαίως, η παροχή κινήτρων θα συμβάλει και στην προσέλκυση άμεσων ξένων επενδύσεων. Η θέση μας στη σχετική κατάταξη μπορεί να βελτιώθηκε και να βρισκόμαστε στην 29ηθέση από την 35η, όμως είναι προβληματικό ότι οι άμεσες ξένες επενδύσεις ανέρχονται μόλις στο 0,34% του συνόλου της Ευρωπαϊκής Ένωσης, αναντίστοιχο με τον πληθυσμό και το ΑΕΠ. Όπως, επίσης, και ότι ερωτώμενοι στη σχετική έρευνα δεν βλέπουν ουσιαστική βελτίωση των συνθηκών του επιχειρηματικού περιβάλλοντος.

Στο άρθρο 47, στη σύσταση Εθνικού Μητρώου Νεοφυών Επιχειρήσεων. Η σύσταση αναβαθμίζει, όντως, τον κρίσιμο ρόλο των νεοφυών επιχειρήσεων, οδηγεί σε μια ολοκληρωμένη καταγραφή και στοχευμένη υποστήριξη από πλευράς της πολιτείας, αλλά και σε καλύτερη δικτύωση μεταξύ των startups. Θεωρώ δεδομένο ότι η ταυτότητα αυτή θα πρέπει να σημαίνει την αξιοποίηση των νέων χρηματοδοτικών εργαλείων και το μητρώο, προφανώς, δεν αρκεί να συσταθεί, αλλά πρέπει να λειτουργήσει αποτελεσματικά και χωρίς καθυστερήσεις. Δηλαδή, να μην ιδρύονται εταιρείες μόνο και μόνο για να γράφουν το μητρώο, περιμένοντας τα κίνητρα που θα δώσει το κράτος για να κάνουν το επόμενο βήμα. Άρα, μητρώο δεν σημαίνει μόνο εγγραφές, αλλά, πιθανόν, και διαγραφές για όσους δεν καταφέρνουν να εξελιχθούν.

Τέλος, στο άρθρο 57, στα θέματα του Οικονομικού Επιμελητηρίου. Να είναι διακριτό ότι το Οικονομικό Επιμελητήριο αναλαμβάνει πιστοποίηση των νέων ειδικοτήτων του οικονομολογικού περιβάλλοντος και επαγγέλματος, καθώς και την περαιτέρω επιμόρφωση και δια βίου μάθηση των οικονομολόγων που ακολουθούν ειδικότητες. Το επάγγελμα, πλέον, του οικονομολόγου με την ανάπτυξη και τις πολλαπλές εξειδικεύσεις θα μπορούσαμε να πούμε ότι μοιάζει με αυτό του γιατρού, έχει πάρα πολλές κατευθύνσεις. Επιπλέον, είναι άλλο λογιστής οικονομολόγος, άλλο οικονομολόγος μάνατζερ σε μία επιχείρηση. Δεκατέσσερις διαφορετικές ειδικότητες οικονομολόγου και το Οικονομικό Επιμελητήριο μέχρι τώρα πιστοποιούσε μόνο λογιστές φοροτεχνικούς, ενώ προστέθηκαν πρόσφατα άλλες δύο ειδικότητες ελεγκτή αφερεγγυότητας και οικονομολόγου εσωτερικού ελεγκτή. Αυτό θεωρούμε ότι βρίσκεται πίσω από τις σύγχρονες ανάγκες και απαιτήσεις. Στο πνεύμα αυτό θα πρέπει να προστεθεί ότι ανάλογα με τις ανάγκες και την εξέλιξη του οικονομολόγου το Επιμελητήριο θα μπορεί να πιστοποιεί και τις αντίστοιχες ειδικότητες.

Όσον αφορά στην αναπλήρωση, θεωρούμε ότι έχει δεκαπενταμελή διοίκηση, πενταμελές προεδρείο, όμως, είναι ένας μεγάλος φορέας, άρα θα πρέπει να θεσμοθετηθεί η θέση Αναπληρωτή Γενικού Γραμματέα και Αναπληρωτή Οικονομικού Επόπτη, διαφορετικά υποτιμάται τόσο το εύρος του φορέα όσο και το κύρος του.

Εμείς, κύριε Πρόεδρε, θεωρούμε ότι κάποιες διατάξεις κινούνται στη σωστή κατεύθυνση, τις έχουμε αναφέρει και σήμερα είπαμε αρκετές, κάποιες άλλες θεωρούμε ότι δεν έχουν σαφή στόχευση. Περιμένουμε να δούμε και τις επιμέρους τροποποιήσεις από το Υπουργείο και στο περιεχόμενο των τροπολογιών να δούμε το ακριβές περιεχόμενο για να τοποθετηθούμε συνολικά στην Ολομέλεια.

 Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς τον κ. Κατρίνη.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Ευχαριστώ, κύριε Πρόεδρε.

Μας ανακοινώθηκε, ήδη, από την πρώτη συνεδρίαση από τον κ. Υπουργό ότι υπάρχει μόνο μια σειρά τροπολογιών, που θα μας τις δίνατε για να τις συζητήσουμε, να ρωτήσουμε, να διευκρινίσουμε, δεν έχει έρθει μέχρι τώρα τίποτα. Και το λέω, γιατί είναι πολλά και διαφορετικά τα ζητήματα και στην Ολομέλεια, πού να πρωτοτοποθετηθείς; Είναι 60 άρθρα, μεγάλα και σημαντικά και οι τροπολογίες είναι με διαφορετικά θέματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Μανωλάκου, συγγνώμη, να σας διακόψω, επειδή η Διάσκεψη των Προέδρων είχε αρχικά προσδιορίσει ότι η συζήτηση στην Ολομέλεια θα γινόταν την Πέμπτη, για λόγους έλλειψης χώρου, διότι πρέπει να συνδυάσουν Επιτροπές, η συζήτηση του νομοσχεδίου είναι την επόμενη Δευτέρα. Άρα, όλα πάνε πιο πίσω και τη Δευτέρα θα έχουμε Επιτροπές παντού.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Κύριε Πρόεδρε, θα ήθελα να σας πω ότι είναι γνωστή η αλλαγή. Είναι γνωστή η αλλαγή της Ολομέλειας, μας ενημερώσατε χθες, όμως, το να έχουμε αυτές τις τροπολογίες δίνει τη δυνατότητα, είναι η β’ ανάγνωση, η οποία αυτή την έννοια έχει, ότι καινούριο έχει να προστεθεί στο νομοσχέδιο έρχεται στη β’ ανάγνωση ακριβώς για να διευκρινίσουμε ορισμένα πράγματα. Δηλαδή, ειλικρινά, δεν θέλετε καμία συζήτηση; Εντάξει, έχετε την πλειοψηφία, δεν λέω, μπορείτε να τα περάσετε χωρίς καν να θιχτούν, αλλά δεν είναι αυτό διάλογος. Και το λέω, γιατί είναι σημαντικά τα θέματα, όπως Εθνική Στρατηγική Έρευνας και Τεχνολογίας, παράταση ασυλίας της Βιομηχανίας Ζάχαρης, τροποποίηση στο καταστατικό της ΜΟΔ, είναι οκτώ διαφορετικά ζητήματα, να μην τα λέω.

Ωστόσο, θα ήθελα να πω ότι όλα παρουσιάστηκαν καλά και ωραία, όμως, καλά και ωραία είναι για έναν μικρό αριθμό, ουσιαστικά τους μεγαλοεπιχειρηματίες, αφού αυτούς φροντίζετε να ικανοποιείτε τις ανάγκες τους και την κερδοφορία τους. Για τους άλλους, τους πολλούς, έχετε φροντίσει και εσείς και οι προηγούμενοι να μην υπάρχουν συλλογικές συμβάσεις εργασίας, οκτάωρο, πενθήμερο, αλλά σχέσεις εργασίας «λάστιχο», συμβασιούχοι μερικών μηνών, δηλαδή μείωση του εργασιακού κόστους. Βεβαίως, αυτός είναι ο καπιταλισμός, να κερδοφορούν οι λίγοι από τη δουλειά και τον πλούτο που παράγουν οι πολλοί.

Εξάλλου, είναι εντυπωσιακή, αν θέλετε, από όλους τους φορείς, η ομιλία του εκπροσώπου του ΣΕΒ, αλλά και το υπόμνημά του, δηλαδή, τι ζητάει; Επενδύσεις και η αύξηση της επιχορήγησης να είναι 100% της ενίσχυσης έναντι του 70% - «τσάμπα» χρήμα για τα πάντα, κανένα ρίσκο και καμία συμμετοχή - η αύξηση του ορίου ενίσχυσης από τα 5 εκατομμύρια στα 15 εκατομμύρια. Τελικά είναι αχόρταγοι.

Θα αναφερθώ, ωστόσο, σε ορισμένους που έχουν πείρα από το αντικείμενο και νομίζω ότι πρέπει να είναι άξιοι προσοχής. Μιλάω για τους εκπροσώπους από τους δύο συλλόγους του Υπουργείου Ανάπτυξης, που ζουν το αντικείμενο, έχουν πείρα από τη μέχρι σήμερα διαδικασία και το λένε πάρα πολύ καθαρά ότι το αντικείμενο και η αποστολή της ΔΙΜΕΑ επικαλύπτεται από τις διατάξεις του νόμου 4512/2018 σε πολλά σημεία και ότι αυτό θα πρέπει να το πάρετε υπόψη, γιατί ενώ πολλά από τα σημεία που επιχειρούνται να ρυθμιστούν με το σχέδιο νόμου, ήδη, ρυθμίζονται από τον υπάρχοντα νόμο και τις σχετικές κατευθυντήριες Οδηγίες που έχουν επικυρωθεί από την ομάδα εργασίας και την εποπτεία.

 Μάλιστα, είπαν χαρακτηριστικά - και δεν αλλάζω τα λόγια τους, είναι στα πρακτικά - ότι υπάρχει μεγάλη επικάλυψη αρμοδιοτήτων που δυσχεραίνει το έργο ελέγχου της αγοράς και ότι αυτές τις παρατηρήσεις πρέπει να τις πάρετε υπόψη.

 Αυτό τι σημαίνει; Αυτό σημαίνει ότι δεν ισχύει αυτό που περιγράφετε στην Αιτιολογική Έκθεση από την πρώτη παράγραφο, ότι, δηλαδή, πάτε να λύσετε συγχύσεις ως προς τις αρμοδιότητες των οργάνων και, μάλιστα, ακόμα και στη δευτερομιλία τους μίλησαν και ακόμα πιο συγκεκριμένα, ότι η καινούρια υπηρεσία που δημιουργείται με όποια δομή και να έχει θα αντιμετωπίσει τα προβλήματα που έχουν να κάνουν με τις επικαλύψεις μεταξύ ελεγκτικών αρχών και υπηρεσιών με τον αποσπασματικό σχεδιασμό των ελέγχων, χωρίς τη χρήση ολοκληρωμένων συστημάτων και κριτηρίων, με βάση το ρίσκο και τη στοχοθεσία, την ανομοιογένεια των ελεγκτικών προτύπων, τους μειωμένους ανθρώπινους οικονομικούς πόρους και ένα σωρό άλλα θέματα.

 Σε τι εκφράζουν ανησυχία; Εκφράζουν ανησυχία σε κάτι που, βεβαίως, δεν περιέχει το νομοσχέδιο και το λένε φωναχτά, αφού η ΔΙΜΕΑ θα λειτουργεί όλο το εικοσιτετράωρο, λένε ότι πρέπει να ισχύει και η εργατική νομοθεσία, αφού οι εργαζόμενοι θα δουλεύουν νυχτερινά, αργίες και θα πρέπει να έχουν και τα ρεπό τους και τις άδειες τις νόμιμες, αυτές που δικαιούνται.

 Γιατί το αναφέρουν; Γιατί μέσα από τα στοιχεία που δίνει το Γενικό Λογιστήριο του Κράτους έχουν αμφιβολία, εάν αυτά θα καλύπτονται, αλλά και ο άλλος σύλλογος που μίλησε, είπε ότι η νέα υπηρεσία θεωρούν ότι δεν έχει ξεκάθαρη στρατηγική στοχοθεσία, ότι χρειάζεται να στελεχωθεί και όχι να φέρνουμε κόσμο από τη μια υπηρεσία στην άλλη και ότι πρέπει να εξασφαλίζεται τη μέγιστη διαφάνεια και το μέγιστο σύστημα ανεξαρτησίας, όπως λέει η νομοθεσία.

 Βλέπετε, λοιπόν, ότι από αυτούς που δουλεύουν ακριβώς το αντικείμενο υπάρχει και προβληματισμός, αλλά και πολύ μεγάλη ανησυχία.

Επίσης, δεν μπορώ να μην αναφερθώ και στον Πρόεδρο των Μικροπωλητών, ο οποίος είπε ότι το παρεμπόριο ξεκινά από τα τελωνεία, δηλαδή, εκεί που έρχονται μεγάλες ποσότητες. Εκεί πώς θα κάνουμε έλεγχο; Και το λέω, γιατί και εμείς το λέμε χωρίς να ξέρουμε τι σκέφτεται το Συνδικάτο των Μικροπωλητών, ότι θα πρέπει να αντιμετωπιστεί στη ρίζα, δηλαδή, εκεί που έρχεται το εμπόρευμα και μετά μοιράζεται. Αλλά, εδώ, οι έλεγχοι πού γίνονται; Στον φουκαρά που πάει με αυτόν τον τρόπο να βγάλει ένα μεροκάματο.

Επίσης, υπήρξε και αναφορά και στο ηλεκτρονικό παρεμπόριο. Εδώ, τι γίνεται δηλαδή; Πώς προστατεύεται ο καταναλωτής;

Δεν θα μπορούσα, όμως, να μην αναφερθώ και στο άρθρο 54. Το λέω, γιατί θέλουμε να το ψηφίσουμε και αφορά τη Βιβλιοθήκη του Εθνικού Ιδρύματος Ερευνών.

 Ήταν λογικές οι προτάσεις του Προέδρου του Συλλόγου Προσωπικού του Εθνικού Ιδρύματος Ερευνών για τη βελτίωση της βιβλιοθήκης και το είπε ότι είναι σε παρακμή. Νομίζω ότι με την παρούσα μορφή δεν διασφαλίζεται η λειτουργία της, όπως πρέπει να έχουμε απαίτηση να λειτουργεί μία τέτοια βιβλιοθήκη, ούτε βέβαια και των εργαζομένων. Η προσθήκη των δύο παραγράφων εγώ λέω ότι είναι εφικτή. Θέλουμε και τη γνώμη σας και, βεβαίως, θα το υπερψηφίσουμε.

Σε ό,τι αφορά το άρθρο που αναφέρεται στο Οικονομικό Επιμελητήριο, μιλάω για το άρθρο 57, ποιο είναι το βασικό; Το βασικό είναι ότι κάνει τροποποιήσεις στους σκοπούς του Οικονομικού Επιμελητηρίου και του επιτρέπει σύμπραξη με νομικά πρόσωπα δημοσίου ή ιδιωτικού δικαίου σε τομείς της αρμοδιότητάς του για έργα ή παροχή υπηρεσιών. Μέχρι τώρα το θεσμικό πλαίσιο επέτρεπε συμπράξεις μόνο με νομικά πρόσωπα που ανήκουν στο δημόσιο. Επί της ουσίας, τι γίνεται; Ανοίγει τον δρόμο στη σύμπραξη με ιδιωτικά κέντρα ή εταιρείες για την υλοποίηση προγραμμάτων κατάρτισης οικονομολόγων που χρηματοδοτούνται από το ΕΣΠΑ, που σημαίνει ότι θα μπουν εταιρείες στη διαχείριση αυτών των προγραμμάτων, αλλά και στην πιστοποίηση οικονομολόγων μαζί με το Οικονομικό Επιμελητήριο. Από ό,τι ξέρουμε, υπάρχει αρνητική πείρα στο Οικονομικό Επιμελητήριο. Από τη λειτουργία ενός αμαρτωλού ΚΕΚ, παλιότερα, που έκλεισε. Επιπλέον, ανοίγει τον δρόμο για τη λειτουργία του Οικονομικού Επιμελητηρίου με ιδιωτικοοικονομικά κριτήρια και την παράδοση υπηρεσιών του σε ιδιωτικές εταιρείες. Θα πει κανείς, είναι κακό; Μα αυτές οι ιδιωτικές εταιρείες θα έχουν πρόσβαση στα μητρώα των μελών, στα μητρώα λογιστών - φοροτεχνικών και στην έκδοση αδειών λογιστών – φοροτεχνικών, στα ψηφιακά δεδομένα, στα αρχεία, στην ψηφιακή υπογραφή και σε ένα σωρό άλλα. Δηλαδή, τα προσωπικά δεδομένα, εδώ, πού πάνε; Εμείς λέμε ότι είναι ιδιωτικοποίηση των υπηρεσιών του Οικονομικού Επιμελητηρίου και, επιπλέον, θα κερδίσουν οι εταιρείες από τα προγράμματα και τη σύμπραξη με το Οικονομικό Επιμελητήριο Ελλάδος.

 Γίνεται ακόμα ένα βήμα, με βάση τις κατευθύνσεις της Μπολόνια, στο να γίνει το Επιμελητήριο φορέας πιστοποίησης γνώσεων, δεξιοτήτων, επαγγελματικών δικαιωμάτων και προσόντων για το σύνολο των αποφοίτων, υποβαθμίζοντας ακόμα περισσότερο τους τίτλους σπουδών από τα Ανώτατα Ιδρύματα. Έτσι γίνεται και στο Τεχνικό Επιμελητήριο. Βέβαια, εισάγει αλλαγές για την εκλογή πειθαρχικών συμβουλίων. Το ζήτημα με τα πειθαρχικά συμβούλια είναι ότι δίνει ισχυρές αρμοδιότητες και θα κρίνουν με βάση τον Κώδικα Δεοντολογίας των Λογιστών και τους αντιλαϊκούς νόμους που δένουν χειροπόδαρα αυτοαπασχολούμενους και μισθωτούς λογιστές. Αυτοί θα δεχτούν το μεγαλύτερο χτύπημα. Θα μπορούσα να αναφερθώ και σε άλλα άρθρα, αλλά, λόγω του χρόνου, θα τα πούμε στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε την κυρία Μανωλάκου. Συνεχίζουμε με τον Ειδικό Αγορητή της Ελληνικής Λύσης, τον συνάδελφο κ. Βασίλη Βιλιάρδο. Κύριε Βιλιάρδε, παρακαλώ.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Θα συνεχίσω με το δεύτερο μέρος του σχεδίου νόμου και με το άρθρο 29, στο οποίο είναι θετικό το ότι γίνεται πιο αυστηρό το πλαίσιο λειτουργίας μονάδων παραγωγής ισοτόπων και ραδιοφαρμάκων. Είναι, όμως, αρνητικό το γεγονός πως καθίσταται δαιδαλώδες το πλαίσιο για την άσκηση της συγκεκριμένης δραστηριότητας. Στο άρθρο 30, ενδέχεται να δημιουργηθεί ζήτημα νομιμότητας με την καθιέρωση του ΤΕΕ ως φορέα πιστοποίησης ανταγωνιστικό προς τους υπόλοιπους ιδιωτικούς φορείς πιστοποίησης, που θα δραστηριοποιούνται στη χώρα μας. Το ΤΕΕ, ως νομικό πρόσωπο ιδιωτικού δικαίου, μπορεί να κριθεί πως δεν πληροί τα κριτήρια αμεροληψίας και αντικειμενικότητας, έτσι ώστε να έχει τη δυνατότητα να λειτουργεί ως φορέας πιστοποίησης προσώπων, όπως αναφέρεται στο άρθρο.

Σε κάθε περίπτωση, θα θέλαμε να ρωτήσουμε τον λόγο για τον οποίο υιοθετείται το συγκεκριμένο άρθρο.

 Στο άρθρο 31, η αντίρρησή μας αφορά την παράγραφο 2. Το διάστημα των 20 ετών, κατά την άποψή μας, είναι υπερβολικό, ενώ η διακριτική μεταχείριση για τις συγκεκριμένες περιπτώσεις εγείρει ζητήματα νομιμότητας λόγω παράβασης της αρχής της ισότητας και της οικονομικής ελευθερίας. Ενδέχεται δε, άλλες εταιρείες, που δεν καλύπτονται από την παρούσα διάταξη, να προσφύγουν δικαστικά. Μήπως θα μπορούσατε να μας διευκρινίσετε τι είδους εταιρείες εξυπηρετεί το άρθρο αυτό;

 Στο άρθρο 32, σχετικά με τον ΕΛΟΤ, αν καταλάβαμε καλά, ουσιαστικά ανεξαρτητοποιείται η λειτουργία της πιστοποίησης και της έκδοσης προτύπων από το ελληνικό δημόσιο, επειδή ο ΕΛΟΤ υπάγεται μεν πλήρως λογιστικά στο ΕΣΥΠ, αλλά σε κανονιστικό πλαίσιο υπάγεται σε μία ευρωπαϊκή αρχή, στην ευρωπαϊκή, δηλαδή, συνεργασία για τη διαπίστευση. Τι ακριβώς σημαίνει αυτό; Η εισφορά, τώρα, γίνεται με κάποια αποτίμηση, όπως αναφέρεται, και συμψηφίζεται με τις οφειλές του δημοσίου προς τον ΕΛΟΤ, που είναι ίσου ύψους, κάτι που θεωρούμε ως μία πολύ περίεργη σύμπτωση, ενώ το δημόσιο λαμβάνει μετοχές.

 Η αποτίμηση, αν δεν κάνουμε λάθος, είναι στο 1.859.110,70 ευρώ, που αναφέρεται στην Αιτιολογική Έκθεση. Εδώ, θα θέλαμε μια διευκρίνιση, γιατί μπορεί να κάνουμε λάθος. Παρακαλούμε να μας το εξηγήσετε, λοιπόν, επειδή το θεωρούμε πολύ σημαντικό. Ο ΕΛΟΤ, πάντως, ενδέχεται να έχει στην κατοχή του πνευματική ιδιοκτησία μεγάλης αξίας, όπως πρότυπα και πατέντες που δεν γνωρίζουμε πώς έχουν αποτιμηθεί. Είναι γνωστό ότι τα πάγια του δημοσίου παραχωρήθηκαν στο υπερταμείο χωρίς αποτίμηση, ενώ, ακόμη και τώρα, το δημόσιο δεν γνωρίζει τι έχει, αφού δεν έχει διενεργηθεί η αποτίμηση των περιουσιακών του στοιχείων με τις τιμές της αγοράς. Εύλογα, λοιπόν, αναρωτιόμαστε, εάν έχει ελεγχθεί η συγκεκριμένη εισφορά ή μεταβίβαση από το Ελεγκτικό Συνέδριο. Οπότε, παρακαλούμε να μας το διευκρινίσετε επίσης.

Για να καταλάβουμε, τώρα, τι αξίες μπορεί να έχει στην κατοχή του ο ΕΛΟΤ και τη σημασία του, θα αναφέρουμε ότι, για παράδειγμα, έδωσε πρόσφατα δωρεάν πρότυπα για την παραγωγή ιατροτεχνολογικού εξοπλισμού, όσον αφορά την προστασία από τον covid 19. Θα το έκανε, αλήθεια, εάν ήταν μία κερδοσκοπική ιδιωτική εταιρεία; Μάλλον όχι. Από την άλλη πλευρά, η ύπαρξη προτύπων είναι πολύ σημαντική για την κυκλοφορία των ελληνικών προϊόντων, ενώ η πιστοποίηση CE δίνει τη δυνατότητα εξαγωγής στην Ευρωπαϊκή Ένωση. Όμως, ένα προϊόν μπορεί να έχει ελληνική πιστοποίηση και να κυκλοφορεί σε αγορές που το CE δεν είναι υποχρεωτικό. Μπορείτε να μας το επιβεβαιώσετε;

 Σε πρακτικό επίπεδο, το γεγονός αυτό, η υποχρέωση CE δηλαδή, σημαίνει πως μπορεί η γερμανική βιομηχανία, για παράδειγμα, εάν υποθέσουμε πως επηρεάζει την ΕΕ, να διαμορφώσει ένα πρότυπο που εξυπηρετεί την ίδια, αλλά όχι κάποιες άλλες χώρες, έτσι ώστε να τους αφαιρέσει, τρόπον τινά, παραγωγή. Ορισμένοι επιχειρηματίες ισχυρίζονται, πάντως, πως οι προδιαγραφές ενός CE αυξάνουν το κόστος και προκαλούν περιττές δυσκολίες, κάτι που θεωρούμε προφανές, ενώ έχει στόχο να καταστήσει πιο ανταγωνιστικά τα προϊόντα χωρών με ακριβότερο κόστος εργασίας.

 Στο άρθρο 33, όσον αφορά τις πρώτες δύο παραγράφους, οι διατάξεις αποτελούν ημίμετρα και όχι λύση. Προφανώς, δεν μπορούμε να πούμε όχι στην παράταση προθεσμίας ολοκλήρωσης της τεχνικής ανασυγκρότησης των ναυπηγοεπισκευαστικών δραστηριοτήτων. Όμως, με δεδομένο το ότι η συγκεκριμένη συμμόρφωση είναι πρακτικά αδύνατη για τα ναυπηγεία της χώρας, κυρίως γι’ αυτά της Θεσσαλονίκης, πρέπει η Κυβέρνηση να βρει, επιτέλους, μία οριστική λύση στο θέμα.

Όσον αφορά, τώρα, τις υπόλοιπες τρεις παραγράφους, που δίνουν κάποιες παρατάσεις σε πολεοδομικά ζητήματα, αποτελούν, επίσης, ημίμετρα και, ενδεχομένως, τίθενται ζητήματα νομιμότητας, ενώ είναι γεγονός ότι οι ιδιοκτήτες τέτοιων ακινήτων δικαιώνονται, συνήθως, στα δικαστήρια για τα περιουσιακά τους δικαιώματα που θίγονται, οπότε οφείλει κανείς να είναι πιο προσεκτικός.

 Στο άρθρο 34, η μοναδική παρατήρησή μας είναι πως όλες αυτές οι δαιδαλώδεις τυπικές προϋποθέσεις σχετικά με τις άδειες των τεχνικών επαγγελμάτων είναι υπερβολικές, ενώ, πιθανότατα, θα οδηγήσουν σε ακόμη μεγαλύτερη μαύρη εργασία στους συγκεκριμένους τομείς.

Στο άρθρο 35 δεν έχουμε καμία παρατήρηση, ενώ στο άρθρο 36 έχουμε, ήδη, αναφερθεί στη συζήτηση επί της αρχής, συμπληρώνοντας εδώ πως η συγκεκριμένη διατύπωση καθιστά το άρθρο ύποπτο, κυρίως για την πιθανή διασπάθιση δημοσίου χρήματος, όπως συνέβη πρόσφατα με τις πανάκριβες - δήθεν δωρεάν - ενημερωτικές καμπάνιες για τον COVID-19.

Η ρύθμιση του άρθρου 37 είναι θετική, ενώ στο άρθρο 38, όσον αφορά τη δεύτερη παράγραφο και την καταργούμενη διάταξη, θα θέλαμε να ρωτήσουμε ποιος είναι ο λόγος που αναλαμβάνει αυτές τις υποχρεώσεις κάποιος άλλος φορέας, η υπό σύσταση ΔΙΜΕΑ.

Για παράδειγμα, όσον αφορά τα διπλώματα ευρεσιτεχνίας που δεν είχαν καταχωρηθεί λόγω απορρήτου, ενώ θεωρούνται δυνητική ιδιοκτησία του οργανισμού βιομηχανικής ιδιοκτησίας, σε ποιον καταλήγουν τώρα; Λογικά, εάν δεν υπάρχει αυτοδίκαιη ιδιοκτησία από έναν κρατικό φορέα, τότε κάποια ευρεσιτεχνία μη καταχωρημένη μπορεί να την εκμεταλλευτεί ο οποιοσδήποτε.

Στο άρθρο 39, θα θέλαμε να γνωρίζουμε για ποιο λόγο δίνεται αυτή η δυνατότητα, καθώς επίσης εάν αναφέρεται σε αλλοδαπές εταιρείες της Ευρωπαϊκής Ένωσης ή τρίτων χωρών, φορολογικών παραδείσων και λοιπά.

Στο άρθρο 40, η μοναδική παρατήρησή μας αφορά την παράγραφο 1 περίπτωση δ, στο μέρος που αναφέρει τις δαπάνες που πραγματοποιούνται για την προμήθεια μηχανολογικού και λοιπού εξοπλισμού από την αλλοδαπή. Κατά την πάγια αντίληψή μας, θα έπρεπε οι συγκεκριμένες προμήθειες να γίνονται από την εγχώρια αγορά, με εξαίρεση, βέβαια, κάποιον εξειδικευμένο μηχανολογικό εξοπλισμό, που δεν υπάρχει στην Ελλάδα.

Στο άρθρο 41, δεν έχουμε κάτι με τις δραστηριότητες που περιγράφονται, αλλά πώς θα συνεισφέρουν τα γηπεδάκια και οι πισίνες στην περιφερειακή και οικονομική ανάπτυξη της χώρας; Αυτό που απαιτείται είναι η ενίσχυση του πρωτογενούς τομέα, της μεταποίησης και της βιομηχανίας, κάτι που πρέπει, επιτέλους, να γίνει κατανοητό.

Στο άρθρο 42, δεν έχουμε κάτι, ενώ στο άρθρο 43, πιστεύουμε πως οι διατάξεις, ίσως, αποτελέσουν όχημα εξυπηρέτησης ευνοούμενων της Κυβέρνησης, καθώς, επίσης, του ξεπουλήματος της δημόσιας περιουσίας.

Έχουμε αρκετές άλλες παρατηρήσεις, όπως είναι η χορήγηση θεώρησης εισόδου, η visa d και άδειες διαμονής δεκαετούς διάρκειας με δυνατότητα ανανέωσης για επιπλέον 10 έτη σε, κατ’ ανώτατο αριθμό, 10 στελέχη των επενδυτικών οχημάτων για όλες τις κατηγορίες στρατηγικών επενδύσεων, όπου τα στελέχη των στρατηγικών επενδύσεων μπορούν να συνοδεύονται από τα μέλη της οικογένειάς τους, στους οποίους χορηγείται άδεια διαμονής για οικογενειακή επανένωση. Δυστυχώς, όμως, δεν υπάρχει τόσος χρόνος, ούτως ώστε να το αναλύσουμε, αλλά είναι αρκετά ενδιαφέρον και σημαντικό.

Περαιτέρω, θεωρούμε λογικό το άρθρο 44 και το άρθρο 45, ενώ ελπίζουμε να μην χρησιμοποιηθεί καταχρηστικά το άρθρο 46, για λόγους αποφυγής φόρων βέβαια.

Πόσο μάλλον όταν γνωρίζουμε πως χρηματοδοτείτε το αντεθνικό ΕΛΙΑΜΕΠ, που, φυσικά, δεν έχει καμία σχέση με έρευνα από μεγάλες πολυεθνικές εταιρείες, ενώ, τώρα, σκοπεύει να το χρηματοδοτήσει και το δημόσιο με το άρθρο 52, γεγονός απαράδεκτο, φυσικά, πόσο μάλλον όταν την ίδια στιγμή η Κυβέρνηση αποδέχεται πως οι δαπάνες έρευνας στην Ελλάδα είναι ελάχιστες - το είπατε - την προηγούμενη φορά.

Τέτοιου είδους ινστιτούτα θα πρέπει να αποκλειστούν από τις προβλέψεις του άρθρου.

Στο άρθρο 47, θεωρούμε πως θα αρκούσαν τα στοιχεία της εφορίας, τα υπόλοιπα είναι υπερβολικά, ενώ για το άρθρο 48 θα λέγαμε πως, πιθανόν, θα εντείνει τις διώξεις των ελεγκτικών μηχανισμών του κράτους στις μικρομεσαίες επιχειρήσεις, με τα μεγάλα κεφάλαια, ως συνήθως, να συνεχίζουν να είναι υπεράνω νόμων και εξουσίας.

Για το άρθρο 49, όπου πρόκειται, στην ουσία, για κάλυψη της μισής επένδυσης από το κράτος, υπάρχουν φόβοι ξεπλύματος «μαύρου χρήματος» και φοροδιαφυγής, όπως το παράδειγμα που αναφέραμε στο νομοσχέδιο για την εταιρική διακυβέρνηση, όπου μία νεοφυής εταιρεία ξεκινάει σήμερα, ζητάει κάποια κεφάλαια με ένα business plan, υπερκαλύπτεται πολλές φορές, οι μέτοχοι παίρνουν τα χρήματα και εξαφανίζονται.

Έτσι έχουν ξεπλυθεί πάρα πολλές φορές χρήματα στο εξωτερικό, σημειώνοντας πως οι αποτιμήσεις σε τέτοιες περιπτώσεις μη εισηγμένων εταιρειών βασίζονται, συνήθως, σε παραδοχές και σε εκτιμήσεις.

 Εκτός αυτού, από νομικής πλευράς, η παράγραφος 3 είναι επιεικώς αστεία. Πώς θα αποδειχθεί ότι δεν υπήρχε σκοπός επένδυσης παρά μόνο φοροαποφυγής; Απαιτείται, λοιπόν, μεγαλύτερη σοβαρότητα σε τέτοιου είδους θέματα.

Για τα άρθρα 50 και 51 δεν έχουμε κάτι, ενώ ζητάμε ξανά να αποσυρθεί το 52 για τη χρηματοδότηση του ΕΛΙΑΜΕΠ, επαναλαμβάνοντας πως δεν περιμέναμε ποτέ κάτι τέτοιο από τον συγκεκριμένο τουλάχιστον Υπουργό.

Θα συνεχίσουμε με το άρθρο 62, αφού δεν υπάρχει χρόνος, το οποίο αφορά το πού και πώς μπορεί να διαθέτει το ελληνικό δημόσιο τα ποσά που λαμβάνει ως μέρισμα από το υπερταμείο των ξένων, που έχει ως θυγατρικές του το ΤΑΙΠΕΔ, την ΕΤΑΔ και το ΤΧΣ, στο οποίο μεταφέρθηκαν ό,τι έχουμε και δεν έχουμε, ενώ η ίδρυσή του υπήρχε ως υποχρέωση στο τρίτο μνημόνιο. Το μόνο που έχουμε να σημειώσουμε εδώ είναι πως το μέρισμα που θα δοθεί στο Δημόσιο το 2020 είναι μόλις 42 εκατομμύρια ευρώ, ενώ τα υπόλοιπα από το ξεπούλημα θα τα κρατήσει για την υλοποίηση της επενδυτικής του πολιτικής. Έως τώρα, πάντως, το ξεπούλημα δεν έχει αποφέρει πάνω από 6 δισεκατομμύρια ευρώ, ενώ δεν συμβάλλει καθόλου στην ανάπτυξη, ούτε φυσικά υπάρχουν σχέδια για κάτι τέτοιο. Πρόκειται, κυριολεκτικά, για ένα έγκλημα εις βάρος των παιδιών μας, ενώ, ασφαλώς, θα πρέπει να τιμωρηθούν παραδειγματικά οι υπεύθυνοι και θα τιμωρηθούν κάποια στιγμή.

Θα κλείσω με το άρθρο 63 και με την ένστασή μας στην παράγραφο 2, όπου απαιτείται προσκόμιση φορολογικής και ασφαλιστικής ενημερότητας για την είσπραξη χρημάτων από τα επιχειρησιακά προγράμματα του ΕΣΠΑ, από το επιχειρησιακό πρόγραμμα αλιείας και θάλασσας, καθώς επίσης από το πρόγραμμα αγροτικής ανάπτυξης. Πώς θα συμβαίνει κάτι τέτοιο, όταν η συντριπτική πλειοψηφία των επιτηδευματιών, λόγω της οικονομικής κρίσης, έχουν οφειλές στην εφορία και στα ασφαλιστικά ταμεία;

Συμφωνούμε με το να παρακρατείται από τα ταμεία ένα μικρό ποσοστό από αυτά που εισπράττουν, αλλά πώς θα εισπράξουν αφενός μεν για να κινηθούν στην αγορά, αφετέρου για να έχουν κάποια προοπτική ανάπτυξης και να είναι σε θέση να αποπληρώνουν τις οφειλές τους;

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Βιλιάρδο. Τον λόγο έχει ο κ. Αρσένης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Δούνια Παναγιώτα (Νόνη), Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Λοβέρδος Ιωάννης-Μιχαήλ, Ράπτη Ελένη, Σενετάκης Μάξιμος, Βρυζίδου Παρασκευή, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρούλα (Χαρά), Κόκκαλης Βασίλειος, Τζάκρη Θεοδώρα, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Μπακαδήμα Φωτεινή.

 **ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

 Βλέπω ότι απουσιάζει ακόμη μια φορά ο κ. Γεωργιάδης, σε αντίθεση με άλλους Υπουργούς. Βλέπω τον κ. Δήμα, ο οποίος είναι μόνιμα εδώ και παρακολουθεί τη συζήτηση και τον κ. Παπαθανάση, που είναι στις περισσότερες συνεδριάσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είναι και οι τρεις Υφυπουργοί εδώ. Και ο κ. Τσακίρης και ο κ. Παπαθανάσης και ο κ. Δήμας. Ο Υπουργός, ο κ. Γεωργιάδης, για να είμαστε δίκαιοι, επικοινώνησε πριν λίγο μαζί μου και ήταν σε κάποια συνάντηση. Του είπα ότι έχουμε προχωρήσει γρήγορα, γιατί ήταν να έρθει τώρα, με μια καθυστέρηση, του είπα ότι μέχρι να έρθει, ουσιαστικά, θα έχουμε ολοκληρώσει και καταλαβαίνετε.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Καταλαβαίνω ότι υπάρχει πάντοτε μια αφορμή να απουσιάζει κανείς, αλλά είναι απών ο Υπουργός.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχετε τρεις υφυπουργούς, τη μισή Κυβέρνηση. Δεν σας αρκεί;

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Όχι.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όχι, κύριε Πρόεδρε. Θέλουμε τον Υπουργό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα φέρουμε τον Υπουργό. Ό,τι πείτε, κύριε Ζαχαριάδη. Όταν ήσασταν Κυβέρνηση εσείς, ήταν οι Υπουργοί σας συνέχεια στο νομοθετικό έργο, αυτό θέλετε να μου πείτε; Είπαμε, κάνουμε πως ξεχνάμε, αλλά και η αμνησία έχει τα όρια της.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Εστίασα σε ένα πραγματικό γεγονός, ότι λείπει ο Υπουργός για δεύτερη συνεδρίαση από την αίθουσα. Όπως βλέπετε τα θέματα που θέτουμε και εμείς, ως ΜέΡΑ25, και τα άλλα κόμματα της Αντιπολίτευσης, επαναλαμβάνονται για έναν πολύ απλό λόγο. Ότι η κοινοβουλευτική διαδικασία έχει τόσες συζητήσεις, προκειμένου να μπορεί να υπάρξει διάλογος και να υπάρχει βελτίωση των νομοσχεδίων, ακόμη και όταν υπάρχει τόσο μεγάλη διαφωνία σε σχετικά ζητήματα . Αυτό, όμως, δεν βλέπουμε να γίνεται, γι’ αυτό λέμε που είναι Υπουργός; Δεν βλέπουμε να γίνεται στη πράξη, σε αυτό το νομοσχέδιο. Γι’ αυτό είμαστε υποχρεωμένοι να επαναλαμβάνουμε τα ίδια σημεία, μήπως και μπορέσουμε να έχουμε κάποια πρόοδο.

Το βασικό σημείο εδώ είναι ότι υπάρχει μια μεγάλη εικόνα. Έχουμε την εικόνα της φτωχοποίησης των ελληνικών νοικοκυριών με διαχρονικές πολιτικές. Έχουμε αυτή τη φτωχοποίηση που οδηγεί τους Έλληνες πολίτες, αυτή τη στιγμή, να αναζητούν συχνά το φθηνότερο προϊόν ανεξαρτήτως ποιότητας. Οπότε, εδώ, μπαίνει το ερώτημα, τι κάνει η πολιτεία απέναντι σε αυτό το φαινόμενο;

Εδώ χρειάζονται δύο πράγματα. Ουσιαστικά μέτρα ενίσχυσης της απασχόλησης, της επιχειρηματικότητας και της αυτοαπασχόλησης, αυτό, δηλαδή, που αυτή η Κυβέρνηση δεν κάνει και δεν το κάνει, γιατί στρατηγικά επιλέγει να επικεντρώνεται σε πέντε, τρεις, θεωρητικά μεγάλες επενδύσεις, οι οποίες αναδεικνύονται, στο τέλος της ημέρας, ως φιάσκο και άλλα πολλά. Δεν στρέφετε τους πόρους εκεί που πρέπει να πάνε, εκεί που παράγεται η απασχόληση, εκεί που παράγονται τα δημόσια έσοδα, που είναι οι μικρές και μεσαίες επιχειρήσεις και οι αυτοαπασχολούμενοι.

Βέβαια, όταν πάμε στο παρεμπόριο και πάλι θα έχουμε τη δίωξη των μικροπωλητών, των ανθρώπων, δηλαδή, που είναι «η τελευταία τρύπα του ζουρνά» και των ανθρώπων που είναι φτωχοποιημένοι και εξαθλιωμένοι συχνά, ενώ φτιάχνετε μια υπηρεσία που θα αδυνατεί στην πράξη - και αυτό το είπαν και άνθρωποι στην ακρόαση- να ελέγξει την ουσία του προβλήματος, που ποια είναι; Τι γίνεται στα τελωνεία; Πού μπαίνουν αυτά τα προϊόντα στην Ελλάδα; Πού αποθηκεύονται; Και, τελικά, στους διανομείς και τους μεγάλους εμπόρους. Αυτό που φτιάχνετε εδώ πέρα, θα κυνηγάει πάλι, για ακόμη μια φορά, αυτούς που είναι εύκολο να στιγματιστούν στα μέσα μαζικής ενημέρωσης, αυτούς που είναι εύκολο να στοχοποιηθούν. Αυτοί είναι που είναι φτωχοί και ανυπεράσπιστοι, αντί να κυνηγάμε την ουσία του παρεμπορίου.

Την ίδια στιγμή, όμως, όπως είχε καταγγελθεί, κατ’ επανάληψη, σε αυτήν την αίθουσα, δεν δημιουργούνται οι προϋποθέσεις για τη σωστή σήμανση, για την ποιότητα των προϊόντων που θα επιτρέψουν ακριβώς, στον καταναλωτή, όταν δεν είναι προϊόν παρεμπορίου, να μπορεί να έχει στα χέρια του ένα προϊόν που είναι ποιοτικό, που είναι ασφαλές. Αυτό βλέπουμε να λείπει.

Επίσης, έχει και το εντυπωσιακό, αυτό που είναι πολύ χαρακτηριστικό της κατεύθυνσης της Κυβέρνησης, για τους στρατηγικούς επενδυτές, που δεν ορίζονται, αλλά αυτό που ορίζεται είναι οι ειδικοί όροι, στους οποίους θα έχουν πρόσβαση στη δημόσια περιουσία.

Θα αναφερθώ λίγο πάλι σε δύο, τρία άρθρα. Το άρθρο 6, που είναι πολύ χαρακτηριστικό, το έχουμε δει να έρχεται, κατ’ επανάληψη, σε διάφορα θέματα που φέρνει αυτή η Κυβέρνηση, πλέον, ιδιώτης να μπορεί να είναι Διοικητής αυτής της νέας υπηρεσίας, της ΔΙΜΕΑ, όπου δεν υπάρχουν τυπικά προσόντα παρά μόνο η επιχειρησιακή εμπειρία στην οργάνωση, τον συντονισμό και την εκτέλεση ευρείας κλίμακας επιχειρήσεων ελέγχου. Λείπουν, δηλαδή, όλα αυτά τα τυπικά προσόντα, που θα είχαμε σε οποιαδήποτε άλλη πρόσληψη στο δημόσιο.

Στο άρθρο 39 έχουμε απαλλαγή από τις υποχρεώσεις εγγραφής στο ΓΕΜΗ, ακόμη και στο ΓΕΜΗ των αλλοδαπών εταιρειών, που εγκαθίστανται στην Ελλάδα, σύμφωνα με διατάξεις αναπτυξιακού νόμου της χούντας.

Έχουμε τις ενισχύσεις ιδιωτών για ιδιωτικές αθλητικές εγκαταστάσεις, δηλαδή, το δημόσιο θα πληρώνει χρήματα, προκειμένου ο ιδιώτης να απολαμβάνει κέρδη.

Έχουμε αυτό το άρθρο 43, που καταγγέλλουμε από την αρχή της διαδικασίας, χωρίς να έχουμε πάρει ουσιαστικές απαντήσεις, για τις ειδικές φοροαπαλλαγές, αποσβέσεις φόρου σε στρατηγικούς επενδυτές, αλλά και για το ειδικό καθεστώς για παραχωρήσεις δημόσιων ακινήτων σε αυτούς.

Έχουμε και όλα τα θέματα των πιστοποιήσεων, όπου μπαίνει το ΤΕΕ σαν αποκλειστικός εταίρος του κράτους στην πιστοποίηση, απουσιάζει δε οποιαδήποτε συνεργασία με κλαδικές ομοσπονδίες, με τη ΓΣΕΒΕΕ, με ανθρώπους που ξέρουν το τεχνικό αντικείμενο σε λεπτομέρεια. Όταν πάμε σε διάφορες ειδικότητες, που θα χρειαστεί να πιστοποιηθούν σε δεξιότητες, αναρωτιέμαι πώς θα γίνει αυτή η πιστοποίηση.

 Τελικά, βλέπουμε την απαξίωση των τεχνικών επαγγελμάτων κι αυτό έχει σχέση, πάλι, με την ταξικότητα αυτής της Κυβέρνησης, οπότε εμείς, κύριε Πρόεδρε, δεν θα επιφυλαχθούμε για την Ολομέλεια. Θα καταψηφίσουμε, καθώς βλέπουμε ότι η Κυβέρνηση δεν έχει καμία διάθεση να βελτιώσει σημαντικά ζητήματα που περνάνε από αυτό το νομοσχέδιο στην κοινωνία μας. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Κι εμείς ευχαριστούμε.

Ο κ. Αραχωβίτης έχει τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, σας επισημαίνουμε τακτικά και σας λέμε ότι διαλύετε το σύστημα ελέγχου, με διατάξεις, οι οποίες πολυδιασπούν τους μηχανισμούς ελέγχου. Το βασικό πρόβλημα στην όλη διαδικασία ήταν πάντα ο πολυτεμαχισμός. Αντί, λοιπόν, να βλέπουμε ένα νομοσχέδιο, που έχετε την ευκαιρία να το κάνετε από την αρχή, να πάρετε το νήμα από την αρχή, το οποίο να έχει έναν κεντρικό άξονα πάνω στο πετυχημένο αφήγημα, που είχατε στα χέρια σας, το είδατε στην πράξη, είδατε τα αποτελέσματά του με τον ΣΥΚΕΑΠ, να το κάνετε πιο συνεκτικό, μια προσπάθεια που, όντως, είχαμε ξεκινήσει και εμείς, βλέπουμε ότι εδώ διασπάτε τα αντικείμενα. Και εξηγούμαι.

Με την οργάνωση της ΔΙΜΕΑ, στο άρθρο 7, ιδρύεται Διεύθυνση Διυπηρεσιακής Συνεργασίας, όπου περιλαμβάνει Τμήμα Χημικών Αναλύσεων. Όταν πάμε, λοιπόν, στην περιγραφή του Τμήματος Χημικών Αναλύσεων, βλέπουμε για το ελαιόλαδο ότι ιδρύετε, κι αν δεν είναι έτσι να μας το πείτε, έναν ολόκληρο μηχανισμό που περιλαμβάνει τη διενέργεια χημικών και οργανοληπτικών αναλύσεων ελαιολάδου με σκοπό τη συλλογή κ.λπ., τη διενέργεια οργανοληπτικών αναλύσεων ελαιολάδου, τον εργαστηριακό έλεγχο δειγμάτων ελαιολάδου, την παροχή υπηρεσιών, άλλο πράγμα αυτό, δεν είναι έλεγχος, είναι παροχή υπηρεσιών, ακόμα και παροχή υπηρεσιών θα κάνει, και μια σειρά από αρμοδιότητες στο Τμήμα Χημικών Αναλύσεων για το ελαιόλαδο.

Θέλω να μου πείτε, αν αυτό είναι με τη σύμφωνη γνώμη του Υπουργείου Αγροτικής Ανάπτυξης και αν είναι με τη σύμφωνη γνώμη του Υπουργείου Αγροτικής Ανάπτυξης, να μας απαντήσει κάποιος το τι θα γίνουν τα τρία πιστοποιημένα, διεθνώς πιστοποιημένα και διαπιστευμένα εργαστήρια ελαιολάδου, τα οποία κάνουν όλα αυτά, που περιγράφετε εδώ.

Αυτά έχουν, ήδη, τη διαπίστευση. Αυτά για το ελαιόλαδο, το οποίο εξάγεται, έχουν τις διαπιστεύσεις από την Ευρωπαϊκής Ένωση και τις χώρες όπου εξάγεται ελαιόλαδο, έτσι ώστε το ελαιόλαδο, έχοντας τον έλεγχο, τη σφραγίδα των εργαστηρίων αυτών, να διακινείται χωρίς να υπάρχει πρόβλημα.

Εδώ ιδρύεται μία καινούρια υπηρεσία από την αρχή, από το μηδέν, με συναφείς αρμοδιότητες, η οποία δεν έχει τις διαπιστεύσεις, που υπάρχουν μέχρι τώρα.

Εδώ θα πρέπει να δούμε αν, πραγματικά, διασπάται ο έλεγχος, αν έχουμε επικάλυψη αρμοδιοτήτων, ποιος κάνει τι τελικά, έτσι ώστε να φτάσουμε στο επιθυμητό αποτέλεσμα, που είναι να μη δίνονται συγχωροχάρτια από τους ελέγχους.

 Η πολυδιάσπαση και τα μικρά αντικείμενα, ένα κομμάτι αντικειμένου σε κάθε ελεγκτή, στην πραγματικότητα οδηγεί σε συγχωροχάρτια. Το να κάνει ο καθένας ένα τμήμα του ελέγχου, να κοιτάει από μία οπτική, από μία μικρή οπτική γωνία ένα αντικείμενο, σημαίνει ότι από τη δική του οπτική, από εκεί που κοίταξε, δεν βλέπει κάτι.

 Το «δεν βλέπω κάτι», γιατί δεν κάνω ολιστικό έλεγχο, σημαίνει ότι δίνω «συγχωροχάρτι». Το έχουμε δει πολλές φορές αυτό να χρησιμοποιείται και νομικά.

Γι’ αυτό λέμε και επιμένουμε ότι η οριζόντια διάρθρωση ελέγχων, με το κάθε Υπουργείο και κάθε φορέα, το αντικείμενο στο οποίο είναι εξειδικευμένο, αλλά με έναν κεντρικό συντονιστικό ρόλο ενός εποπτικού οργάνου, μπορεί να φέρει αποτελέσματα. Κάθε τι άλλο οδηγεί σε αποτυχία παρά στην επίτευξη του επιθυμητού αποτελέσματος. Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Αραχωβίτη. Τώρα τον λόγο έχει ο Υφυπουργός Ανάπτυξης και Επενδύσεων, κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε. Κυρίες και κύριοι Βουλευτές, με το σχέδιο νόμου, το οποίο έχετε ενώπιόν σας για τη δημιουργία της Διυπηρεσιακής Μονάδας Ελέγχου Αγοράς, Ρύθμιση Οικονομικής Δραστηριότητας και Αντιμετώπιση του Παράνομου Εμπορίου, καθώς και άλλες διατάξεις, προσπαθούμε να πάμε ένα βήμα μπροστά. Είναι αυτό το βήμα, το οποίο πολλοί από εσάς συζητήσατε εδώ μέσα στη Βουλή και, κυρίως, είναι ένα βήμα πιο μπροστά από αυτό το οποίο επιχειρήθηκε, κατά την τελευταία πενταετία. Και όπως είπαμε και στην προηγούμενη συνεδρίαση, δυστυχώς, ορισμένα πράγματα τρέχουν πιο γρήγορα από τα τεχνολογικά προτερήματα, που μπορεί να έχει η Πολιτεία, δηλαδή τον σύγχρονο εξοπλισμό, και αυτό είναι η παραβατικότητα και η εγκληματικότητα.

Αυτό, λοιπόν, το οποίο επιχειρούμε και επειδή πολλοί από εσάς τοποθετηθήκατε, κυρίως, για τον σκοπό της ίδρυσης αυτής της μονάδας, είναι να προσπαθούμε να δημιουργήσουμε ένα εργαλείο, το οποίο, πραγματικά, θα είναι έξυπνο, θα μπορεί να αντιμετωπίζει την εντόπια παραβατικότητα, αλλά και τη διεθνή πραγματικότητα, διότι, σήμερα, εντός του χώρου, λειτουργούν παραβατικές ομάδες, όχι μόνο εσωτερικές και εντόπιες, αλλά και ξένες παραβατικές ομάδες και αυτό το βρίσκουμε συνεχώς στους ελέγχους, που κάνουμε, και στα αποτελέσματα, τα οποία φέρνουμε.

Εκείνο, λοιπόν, που θέλουμε να κάνουμε, είναι να δημιουργήσουμε ένα πολύ πιο έξυπνο σύστημα, το οποίο θα έχει όλη την υλικοτεχνική υποδομή, θα έχει τα εργαλεία, τους ανθρώπους, τις δομές, την έξυπνη λογική, για να μπορεί να αντιμετωπίσει το έγκλημα. Και επειδή στις γενικές τοποθετήσεις σας ένα από τα βασικά σας ερωτήματα είναι τι προσπαθούμε να κάνουμε, η απάντηση είναι απλή: Προσπαθούμε να προστατεύσουμε τον καταναλωτή, αυτός που είναι, πραγματικά, μία ευάλωτη ομάδα, που δεν μπορεί να γνωρίσει αν, πραγματικά, το προϊόν που παίρνει έχει τη σωστή σήμανση ή έχει τα ποιοτικά χαρακτηριστικά και αυτό είναι μία διαρκής προσπάθεια και, κυρίως, φάνηκε πολύ δυνατά, εν μέσω της κρίσης του covid-19, όπου αναγκαστήκαμε να δημιουργήσουμε έναν ελεγκτικό μηχανισμό, ένα σύστημα, δηλαδή, το οποίο παρακολουθεί και καταγράφει όλα τα στοιχεία των προϊόντων πρώτης ανάγκης και, μάλιστα, μέσα σε αυτά τα προϊόντα πρώτης ανάγκης προστέθηκαν και αγροτικά προϊόντα, ακριβώς για να μπορέσουμε να δούμε και να παρακολουθήσουμε το θέμα της επάρκειας της αγοράς και πολύ γρήγορα τα αποτελέσματα φάνηκαν και απέδειξαν ότι η μονάδα αυτή, το ΣΥΚΕΑΠ, το συντονιστικό όργανο αυτό, πράγματι, είχε επιτελέσει τον λόγο του ως αυτό το σημείο. Και επειδή και στην προηγούμενη συνεδρίαση η κυρία Τζάκρη αναφέρθηκε ότι, ενώ δημιουργήθηκε επί Κυβέρνησης Νέας Δημοκρατίας, άρχισε να λειτουργεί κατά τη διακυβέρνηση του ΣΥΡΙΖΑ, ναι, ξεκίνησε να λειτουργεί κατά τη διακυβέρνηση του ΣΥΡΙΖΑ, όμως, δεν είχε κανένα ουσιαστικό αποτέλεσμα, καθότι μέσα σε ένα χρόνο από τότε που αναλάβαμε την κυβέρνηση και με πολύ σωστή διοίκηση τα αποτελέσματα ήταν θεαματικά. Είχαμε αύξηση κατά 600% στους ελέγχους, όταν είχαμε εθελοντική συμμετοχή των μονάδων αυτών που, πλέον, κάνουμε υποχρεωτική.

Αυτό, λοιπόν, είναι ένας βασικός άξονας επάνω σε αυτά, τα οποία θέλουμε να στηρίξουμε όλο αυτό το σχέδιο νόμου και όλη αυτή τη δομή, έτσι ώστε να μπορέσουμε να δημιουργήσουμε ένα έξυπνο εργαλείο, το οποίο θα μπορεί με τα κατάλληλα υλικοτεχνικά εργαλεία και το εξειδικευμένο προσωπικό, καθότι προβλέπεται και ειδική εκπαίδευση, να μπορέσουμε να αντιμετωπίσουμε το οργανωμένο έγκλημα, γιατί περί οργανωμένου εγκλήματος πρόκειται.

Επειδή θέλω να απαντήσω στις περισσότερες από τις ερωτήσεις που κάνατε, θα ξεκινήσω με ερωτήσεις που έκανε η κυρία Τζάκρη, θέτοντας και πάλι μία viral ερώτηση που, συνήθως, κάνουν οι πρώην κυβερνώντες του ΣΥΡΙΖΑ «μα εμείς είχαμε το νομοσχέδιο στο συρτάρι μας».

Λοιπόν, το νομοσχέδιο, που είχατε στο συρτάρι σας, δεν έγινε ποτέ σχέδιο νόμου. Και το νομοσχέδιο, το οποίο είχατε στο συρτάρι σας, δεν είναι ούτε το 5% αυτού του νομοσχεδίου που έχετε μπροστά, διότι, αν το είχατε έτοιμο και ουσιαστικό, θα το είχατε φέρει. Μα στο τέλος της ημέρας, είχατε διαλύσει το σύστημα και κατ’ ουσίαν οι έλεγχοι δεν ολοκλήρωσαν, αν θέλετε, τον σκοπό της λειτουργίας του συντονιστικού οργάνου. Και το λέω αυτό, κύριε Αραχωβίτη, γιατί εσάς βλέπω, τώρα, αυτή τη στιγμή, στην αίθουσα, ο οποίος διατελέσατε και Υπουργός, αν δεν κάνω λάθος, και μου μιλάτε, αυτή τη στιγμή, γιατί δημιουργούμε το Τμήμα Χημικής Ανάλυσης του ελαιολάδου. Μα πρέπει να έχετε υπογράψει εσείς ο ίδιος συνεργασία με ΕΦΕΤ, για να κάνετε τον έλεγχο της χημικής ανάλυσης, καθότι αυτό το εργαστήριο προϋπήρχε. Και αυτό, λοιπόν, δεν είναι με τη δική σας υπογραφή, αλλά, επειδή αναφερθήκατε σε ένα εργαστήριο στο Υπουργείο, που εσείς προΐστατο, υπήρχε το χημικό εργαστήριο και αυτό το εργαστήριο μεταφέρεται, απλά, ως λειτουργία, σε αυτό το όργανο, το οποίο δημιουργείται. Δεν αλλάζουμε κάτι εκεί και καταθέτω στα πρακτικά της Βουλής σύμβαση του εργαστηρίου με τον ΕΦΕΤ, που αποδεικνύει ότι αυτό είναι σε λειτουργία.

Η απάντηση στο άρθρο 13, πάλι συνεχίζω με την κυρία Τζάκρη. Θα μου επιτρέψετε να ακολουθώ μία διαφορετική απαντητική τακτική, καθότι τα έχω βάλει ανάλογα με τα άρθρα. Στο άρθρο 13, λοιπόν, αναφέρεται η κυρία Τζάκρη και λέει - και λυπάμαι που δεν είναι εδώ - «ανοίγετε παράθυρο για αυθαιρεσίες και δίνετε το δικαίωμα να υπογράφει ένας υπάλληλος». Που το λέει αυτό; Το άρθρο 13 παράγραφος 4 δίνει τη δυνατότητα να συγκροτούνται μικτά κλιμάκια ελέγχων, με τη συμμετοχή ενός ελεγκτή από κάθε συναρμόδια ελεγκτική υπηρεσία και, κατ’ ελάχιστον, απαιτούνται δύο υπογραφές, για να μπορέσει να εκδοθεί μία πράξη. Επομένως, δεν μπορώ να καταλάβω πού το είχε διαβάσει αυτό η κυρία Τζάκρη.

Επίσης, αναφέρεται στο θέμα της προθεσμίας η ίδια η κυρία Τζάκρη, που πρέπει να απαντήσει ο δικαιούχος. Εδώ, πράγματι, έχει δίκιο, εδώ, η κυρία Τζάκρη. Θα συμπληρώσουμε ότι θα δώσουμε προθεσμία δέκα ημερών, για να απαντήσει ο δικαιούχος. Είχαμε 15 μέρες, για να εκδοθεί απόφαση. Θα το αλλάξουμε αυτό. Θα βάλουμε 30 μέρες, για να εκδοθεί απόφαση και θα δώσουμε 10 ημέρες προθεσμία, έτσι ώστε να απαντήσει ο δικαιούχος σχετικά με το αν είναι γνήσιο ή όχι.

Επίσης, για το άρθρο 2, που αναφέρθηκε η κυρία Τζάκρη, πράγματι, εκ παραδρομής δεν έχει μπει. Θα προσθέσουμε και τα παραστατικά. Στο άρθρο 2 έχει γίνει, πράγματι, μια παράλειψη. Προφανώς, είναι παράνομο το προϊόν και αυτό που στερείται παραστατικών διακίνησης. Επομένως, θα το προσθέσουμε.

Να συνεχίσω με τις ερωτήσεις του κ. Κατρίνη. Μια ερώτηση, πάλι, που απαντήθηκε, νομίζω, του κ. Κατρίνη, σχετικά «μα έγινε η δουλειά». Γιατί πόσα πρόστιμα έχουν καταλογιστεί. Πρέπει να πούμε, κύριε Κατρίνη, ότι σαφώς εμείς καταλογίζουμε τα πρόστιμα, αλλά η Ανεξάρτητη Αρχή Δημοσίων Εσόδων είναι αυτή που τα εισπράττει. Δεν έχω απόλυτο νούμερο για την είσπραξη των προστίμων.

Πάντως, σε άλλο ερώτημά σας, σχετικά με το τι ποσοστό εξέδωσε πρόστιμα το ΣΥΚΕΑΑΠ έναντι της υπηρεσίας, θέλω να σας πω ότι είναι 90 – 10, δηλαδή 90% το συντονιστικό και 10% η υπηρεσία.

Σε ερώτηση, πάλι, του κ. Κατρίνη. «Δεν πρέπει να κρύβουμε…», είπατε, «είμαστε……. να μην συμβιβαστούμε με τη μετριότητα και να μην κρύβουμε ……….τις δυσλειτουργίες που εντοπίσαμε για να μην ταράξουμε το σύστημα». Γιατί αναδιοργανώνουμε μια τόσο επιτυχημένη δομή.

Νομίζω ότι σας απάντησα ότι αυτή η διυπηρεσιακή μονάδα θα έχει τη δυνατότητα να διαχειριστεί δεδομένα στατιστικής επεξεργασίας και εποπτείας ηλεκτρονικού εμπορίου με επιχειρησιακούς στόχους. Αυτό είναι πολύ σπουδαίο, καθότι φέρνουμε και νόμο για το θέμα των ηλεκτρονικών πλατφορμών, εντός ολίγου. Αυτό θέλει πολύ μεγάλη εξειδίκευση και, αυτή τη στιγμή, αυτή την εξειδίκευση του ελέγχου μόνο το συντονιστικό όργανο και, κατ’ επέκταση, η διυπηρεσιακή αυτή μονάδα μπορεί να έχει για να ελέγξει αυτές τις ηλεκτρονικές πλατφόρμες. Είναι εναρμόνιση κανονισμού, θα έρθει το Σεπτέμβριο και, επομένως, θα αναλάβει και αυτήν την υπηρεσία.

 Τώρα, θέλω να απαντήσω στον κ. Βιλιάρδο, ο οποίος ρωτά για το θέμα της γνώμης του δικαιούχου των δικαιωμάτων διανοητικής ιδιοκτησίας που, ενδεχομένως, παραβιάζονται. Εκεί, θέλω να σας απαντήσω, κύριε Βιλιάρδο, ότι, ναι, δίδεται η δυνατότητα να απαντήσει εντός 10 ημερών ο δικαιούχος, εάν, πραγματικά, παραβιάζονται τα δικαιώματά του. Επομένως, εμείς του κοινοποιούμε το πρακτικό και έχει δέκα ημέρες να μας απαντήσει και, στη συνέχεια, μετά την απάντηση του δικαιούχου, επομένως θα έχουμε την απάντηση του δικαιούχου, για να εκδώσουμε την πράξη.

 Στις ερωτήσεις για ΤΕΕ έχει ρωτήσει και ο κ. Βιλιάρδος και η κυρία Τζάκρη, γιατί δίνουμε προνόμιο στο ΤΕΕ. Δεν δίνουμε κανένα προνόμιο στο ΤΕΕ. Η πολιτεία έχει δικαίωμα να αλλάξει τον κανονισμό, το καταστατικό του, του δίνουμε δικαίωμα να διαπιστευθεί, όπως διαπιστεύονται όλοι οι φορείς από τον ΕΣΥΔ και κατόπιν να πιστοποιήσει. Άλλωστε, θέλω να σας πω ότι και το Οικονομικό Επιμελητήριο το έχει αυτό το δικαίωμα. Δεν είναι κάτι, το οποίο είναι ξεχωριστό και το έχει μόνο ή θα το πάρει μόνο το ΤΕΕ. Και το Οικονομικό Επιμελητήριο, σήμερα, έχει αυτό το δικαίωμα μέσα στο καταστατικό του, δηλαδή να διαπιστεύεται και, κατόπιν, αυτό να πιστοποιεί.

 Επίσης, η κυρία Τζάκρη, ο κ. Κατρίνης και η κυρία Μανωλάκου έθεσαν θέμα προβληματισμού για ασάφεια του πεδίου εφαρμογής της ΔΙΜΕΑ και αλληλοκάλυψη με το νόμο πλαίσιο 4512/2018, για την εποπτεία της αγοράς, όπου η Γενική Γραμματεία Βιομηχανίας έχει τον συντονισμό. Μα η ΔΙΜΕΑ, απαντώ, εμπίπτει στο πλαίσιο του ν. 4512/2018 για την εποπτεία της αγοράς, όπως αναφέρεται στην παράγραφο 1 του άρθρου 4 του νομοσχεδίου. Ορίζεται ως αρχή εφαρμογής εποπτείας για το πεδίο εφαρμογής προστασία καταναλωτή και σύννομη παροχή υπηρεσιών, ακριβώς όπως ορίζει σε συνέχεια το άρθρο 130 του ν. 4512. Συνεπώς, καμία αλληλοκάλυψη δεν υπάρχει γι’ αυτό το θέμα.

Τώρα, για το άρθρο 29, ραδιοφάρμακα, αναφέρθηκε η κυρία Τζάκρη, νομίζω και κάποιος άλλος από τους Εισηγητές. Εδώ, τι κάνουμε τώρα, διορθώνουμε μία διοικητική ασάφεια, που προέκυψε από την αντικατάσταση του κανονισμού ακτινοπροστασίας σε σχέση με την αδειοδότηση. Πάντα, σε αυτές τις ασάφειες, ξέρετε ότι τις πληρώνουν οι επιχειρήσεις, ειδικά οι επιχειρήσεις καινοτομίας.

 Το ίδιο, ουσιαστικά, κάνουμε και για το άρθρο 31, γιατί ετέθη ερώτημα και σε αυτό, σχετικά με την αποθήκευση και τη διανομή, που έχουν πέσει σε μεταβατικές διατάξεις και δίνουμε παράταση αδειοδότησης. Τώρα, ο κ. Βιλιάρδος έθεσε θέμα ΕΣΥΠ/ΕΛΟΤ και ΕΣΥΔ.

Με το άρθρο 32, έχουμε δύο δημόσιους οργανισμούς τον ΕΣΥΠ και τον ΕΣΥΔ, οι οποίοι έχουν λογιστική εκκρεμότητα στα βιβλία τους, εξαιτίας της ένταξης του ΕΛΟΤ, ως ανεξάρτητης λειτουργικής μονάδας, στο ΕΣΥΠ, το 2012. Με τη διάταξη αυτή, λόγω αυτού του γεγονότος και στο σπάσιμο μετά δημιουργήθηκε αυτή η εκκρεμότητα, είναι, αν θέλετε, λογιστική και όχι ουσιαστική εκκρεμότητα. Επομένως, είναι δύο δημόσιοι οργανισμοί που έχουν μία διαφορά που ισούται, και εκείνο που κάνουμε, για να μην παραμείνει στα βιβλία αυτή η διαφορά, διαγράφουμε τη λογιστική αυτή εκκρεμότητα.

Σχετικά με το ΤΕΕ, σας απάντησα.

Σχετικά με το ΟΠΣ-ΑΔΕ, επειδή ετέθη το θέμα και από την κυρία Τζάκρη, για το τι ακριβώς σκοπό έχει αυτή η δυνατότητα του Υπουργού να αναθέτει σε νομικό πρόσωπο δημοσίου δικαίου - σημειώνουμε ότι δεν έχει κόστος για το κράτος και την πολιτεία - είναι η δυνατότητα της υποστήριξης του συστήματος. Δυνατότητα είναι, επομένως δεν σημαίνει ότι αυτό είναι μία τελική απόφαση. Σαφώς, υπάρχει αυτή η δυνατότητα, καθότι έχουμε παραδείγματα νομικών προσώπων δημόσιων φορέων, που έχουν κάνει πολύ καλή και ουσιαστική δουλειά.

Κλείνοντας, θέλω να σας πω ότι είναι πολύ πιθανόν, μετά από δύο ή τρία χρόνια από σήμερα, να χρειαστεί να προχωρήσουμε ένα βήμα μπροστά.

Σχετικά με τις παρατηρήσεις του κ. Αρσένη, ήταν γενικές. Εγώ δεν μπορώ να συμμεριστώ την παρατήρηση ότι εμείς διώχνουμε τους μικροπωλητές, ακριβώς γιατί δεν κάνουμε αυτό. Κάνουμε αυτό, που είπατε, στη συνέχεια αυτού. Δηλαδή, ελέγχουμε με συντονισμένες ενέργειες την είσοδο των προϊόντων στα τελωνεία, πώς μπαίνουν, ελέγχουμε πώς διανέμονται. Θα πρέπει να δείτε τους τόνους, που έχουμε κατάσχει από, ακριβώς, αυτά τα μεγάλα ψάρια, που λέτε ότι δεν ελέγχουμε, και νομίζω ότι οι ανακοινώσεις του Υπουργείου Ανάπτυξης σας το δείχνουν αυτό. Ελέγχουμε τους μεγάλους εμπόρους, αυτό είναι που κάνουμε, γιατί όταν κάποιος έχει 12.000 κιλά αντισηπτικά και εμείς τα κατάσχουμε, αυτός δεν είναι μικροέμπορος, κύριε Αρσένη, αυτός είναι μεγάλο ψάρι. Αυτά, λοιπόν, τα αντισηπτικά πηγαίνουν στο σύστημα δημόσιας υγείας. Κάνουμε αυτό, το οποίο λέτε στην ουσία. Δηλαδή, εμείς ελέγχουμε τους μεγάλους, κυρίως, διότι εκεί είναι τα μεγάλα ψάρια και αυτούς κυνηγάμε και, σαφώς, ως αρμοδιότητά μας, είναι και ο έλεγχος σωστής σήμανσης και ποιότητας. Αυτή, ακριβώς, ήταν η δουλειά του ΣΥΚΕΑΑΠ, μόνο που, πλέον, την κάνουμε πιο οργανωμένα και με πολύ πιο δυνατούς συμμετέχοντες και με υποχρεωτική συμμετοχή των άλλων ομάδων. Κυρίως, επειδή πολλές φορές είναι πολύ δύσκολο να συντονιστούν Υπουργεία, για να επιχειρήσουν από κοινού, κάνουμε μια προσπάθεια που έχει δουλέψει πάρα πολύ καλά και, απλά, την εντείνουμε και την κάνουμε πολύ πιο ισχυρή, μαθαίνουμε να λειτουργούμε, ως πολιτεία, συντονισμένα, έτσι ώστε να μπορέσουμε και εμείς να τρέξουμε πιο γρήγορα από την παραβατικότητα, γιατί, διαφορετικά, η παραβατικότητα στοιχίζει 1,2 δισεκατομμύρια ευρώ στη δημόσια οικονομία και, κυρίως, κοστίζει 25.000 θέσεις νέων, οι οποίοι, πολλοί από αυτούς, αναγκάζονται να φύγουν στο εξωτερικό. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ**: Κύριε Υπουργέ, σας είπα ακριβώς το εξής, ότι ο ΕΛΓΟ έχει τρία πιστοποιημένα εργαστήρια, στα Χανιά, στην Καλαμάτα και στη Μυτιλήνη. Ο ΕΦΕΤ έχει την αρμοδιότητα για το τρόφιμο και, φυσικά, έχει τις δομές του. Και οι δύο οργανισμοί βρίσκονται κάτω από το Υπουργείο Αγροτικής Ανάπτυξης. Αυτό, ακριβώς, σας λέω. Έχουμε, λοιπόν, τις δομές κάτω από ένα Υπουργείο. Η μεταφορά, η δημιουργία, χωριστά σε άλλο Υπουργείο, σημαίνει πολυδιάσπαση. Η πολυδιάσπαση δεν εξυπηρετεί τον στόχο. Κάτω από το Υπουργείο Αγροτικής Ανάπτυξης στον έλεγχο των τροφίμων καθολικά, έχει αυτόν τον ρόλο. Ο συντονισμός με τις άλλες υπηρεσίες, είτε από τον ΣΥΚΕΑΑΠ είτε από την υπηρεσία που συγκροτείται, ο συντονισμός είναι άλλο πράγμα. Αυτό που περιγράφετε, όμως, στον νόμο είναι άλλο από αυτό.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων)**: Κύριε Αραχωβίτη, εγώ αντιλήφθηκα ότι μιλήσατε για το εργαστήριο, το οποίο είναι υφιστάμενο εργαστήριο. Δεν είναι κάτι, το οποίο δημιουργείται. Εγώ γι’ αυτό μίλησα, απλά αυτό το εργαστήριο, το οποίο θέλουμε να είναι στο Υπουργείο Ανάπτυξης, υφίσταται και κάνει δουλειά, αυτή τη στιγμή, και έχει σύμβαση με τον ΕΦΕΤ, γιατί βλέπετε ότι, για να έχουμε σύμβαση με τον ΕΦΕΤ, σημαίνει ότι κάτι κάνουμε εκεί.

Επομένως, αυτό το εργαστήριο παραμένει. Απλά, μεταφέρεται ως αρμοδιότητα στο συντονιστικό όργανο, για να μπορεί να κάνει τους ελέγχους καλύτερα.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ)**: Αυτό που ρωτάγαμε είναι το εξής: Βεβαίως, τις αναλύσεις τις έκανε, ανέκαθεν, και είναι οργανοληπτικές και, κυρίως, βιολογικό λάδι, που μετράει φαινόλες κ.λπ.. Έχει συνεργασία με πολλούς παραγωγούς και έχει συνεργασία και με το Πανεπιστήμιο με τη Φαρμακευτική Σχολή. Είναι γνωστό. Εδώ, στο άρθρο 9 στην παράγραφο 4, βάζει μέσα και τον έλεγχο της νοθείας. Τον έλεγχο της νοθείας τον είχε ο ΕΦΕΤ ανέκαθεν. Δεν λέω ότι είναι κακό να γίνεται. Απλώς, ρωτάμε, γιατί πηγαίνει και στο εργαστήριο αυτό των οργανοληπτικών αναλύσεων; Είναι καινούριο αυτό.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Ευχαριστούμε, κυρία Μανωλάκου. Τον λόγο έχει ο Υπουργός Ανάπτυξης και Επενδύσεων, κ. Άδωνις Γεωργιάδης.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Ευχαριστώ πολύ, κύριε Πρόεδρε. Να πω στους σεβαστούς συναδέλφους ότι, όταν παρίστανται τρεις Υφυπουργοί και ένας Γενικός Γραμματέας, παρίσταται το Υπουργείο. Δεν χρειάζεται να είναι πάντα αυτοπροσώπως ο Υπουργός. Χρειάζεται να εκπροσωπείται το Υπουργείο νομίμως. Έχουμε τρεις Υφυπουργούς, παναξίους, ο καθένας στον τομέα του. Άρα, μπορούν νομίζω μια συνεδρίαση και, μάλιστα, β΄ αναγνώσεως να τη χειριστούν. Παρά ταύτα, επειδή εμένα το Κοινοβούλιο μου αρέσει και θέλω να δείχνω σεβασμό, ήρθα και ετοίμασα στη διαδικασία υπογραφών το τελικό για τα Ναυπηγεία της Ελευσίνας, όπου θα πω και εδώ κάποια λόγια.

Να απαντήσω ως προς τις τροπολογίες. Οι τροπολογίες, κυρία Μανωλάκου, δεν κατατέθηκαν ακόμα. Σας το είχα πει την Παρασκευή. Για ποιο λόγο; Εμένα η πρόθεσή μου ήταν να σας δώσω τα κείμενα των τροπολογιών ακόμα και χωρίς την Έκθεση του Γενικού Λογιστηρίου του Κράτους. Η Γενική Γραμματεία της Κυβερνήσεως είχε διαφορετική άποψη. Το θεωρεί όχι κοινοβουλευτικά ορθό να φτάνουν στη Βουλή με τη λογική - και σωστά - ότι μπορεί κάποια τροπολογία για κάποιους λόγους να έχει αλλαγή από το Γενικό Λογιστήριο του Κράτους και να βρεθούμε ανακόλουθοι, όπως στην ενημέρωση της Βουλής. Δεδομένου ότι το νομοσχέδιο μετακινήθηκε για τη Δευτέρα – θα αλλάξει το πρόγραμμα και πάλι τη Δευτέρα - έχουμε την προθεσμία να είναι εμπρόθεσμες, βάσει του Κανονισμού, οι τροπολογίες, που θα σας έρθουν στα e-mails σας μέχρι και την Πέμπτη. Πιέζουμε το Γενικό Λογιστήριο του Κράτους, μέχρι Τετάρτη κατατίθενται διαρκώς νομοσχέδια και τα νομοσχέδια προηγούνται των τροπολογιών ως προς την Έκθεση του Γενικού Λογιστηρίου και αυτός είναι ο λόγος που δεν τις έχουμε καταθέσει. Εμείς έχουμε έτοιμα ως κείμενα από την προηγούμενη εβδομάδα. Θα σας ξαναπώ, όμως, ποιες είναι οι τροπολογίες, απλώς για να τις ξέρετε ως θέμα. Θα τις δείτε, αν όχι Τετάρτη βράδυ, Πέμπτη πρωί στα e-mails σας κανονικά εμπρόθεσμα, για να τις μελετήσετε.

Η πρώτη είναι εφαρμογή μνημονιακής υποχρέωσης, που παραλάβαμε εκ της προηγουμένης διακυβερνήσεως. Ο ορισμός Αρχής Οργάνωσης Εποπτείας και Συντονισμού και Αρχών Εφαρμογής Εποπτείας……..

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ)**: Τελείωσαν τα Μνημόνια, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Τελειώνουν τα μνημόνια, αλλά οι μνημονιακές υποχρεώσεις παραμένουν και οι έλεγχοι παραμένουν.

Στο πεδίο ασφάλειας και συμμόρφωσης των βιομηχανικών προϊόντων. Άρα, λοιπόν, μια διάταξη θα την δείτε πολυτεχνική.

 Η δεύτερη είναι ο χαρακτηρισμός των βιομηχανικών κέντρων. Δηλαδή κτιρίων που ήταν βιομηχανικά χαρακτηρισμένα σε μία προηγούμενη κατάσταση - νόμος του 1965 - και πάμε και αλλάζουμε τον τρόπο που μπορεί να αποχαρακτηριστεί ένα κτίριο βιομηχανικό και να αποκτήσει άλλες χρήσεις. Άρα, για να επιταχυνθούν επενδύσεις σε αυτόν τον τομέα.

Η τρίτη τροπολογία αφορά τις φαρμακαποθήκες και την προσαρμογή νομικά των υφιστάμενων φαρμακαποθηκών σε σχέση με τις χρήσεις γης και τις άδειες λειτουργίας για υφιστάμενες φαρμακαποθήκες. Είναι ένα αίτημα του Συλλόγου των Φαρμακαποθηκών. Εάν δεν το περάσουμε, κινδυνεύουν, πλέον των μισών, να κλείσουν με σοβαρή επιβάρυνση του κόστους των φαρμάκων και της διακίνησής τους. Δεν το θέλουμε.

Η τέταρτη είναι η παράταση ασυλίας των μελών του Διοικητικού Συμβουλίου της Ελληνικής Βιομηχανίας Ζάχαρης.

Υπενθυμίζω ότι, βάσει προηγουμένου νόμου, είχαν ασυλία τα μέλη του Διοικητικού Συμβουλίου μέχρι και την έκδοση της δικαστικής αποφάσεως του 106 ΒΔ. Εξεδόθη, όμως, δικαστική απόφαση, δεν είχε προβλέψει ο προηγούμενος νόμος, από την έκδοση της δικαστικής αποφάσεως μέχρι την ολοκλήρωση του σχεδίου εξυγίανσης, αν η περίπτωση της ασυλίας υφίσταται ή όχι. Αν δεν νομοθετήσουμε για όλες τις «αμαρτίες» που έχει, κατά το παρελθόν, αυτή η εταιρεία - υποχρεώσεις ασφαλιστικές, δανειακές και λοιπά - κινδυνεύουν τα μέλη του Διοικητικού Συμβουλίου να βρεθούν στο δικαστήριο και να προσπαθούν να αποδείξουν στο δικαστήριο ότι η ασυλία, που έδωσε ο νομοθέτης, είχε σκοπό να τους προστατεύσει καθόλη τη διάρκεια και όχι μόνο μέχρι την έκδοση της αποφάσεως. Άρα, λοιπόν, είναι μια, επίσης, «τεχνικού τύπου» τροπολογία, ούτως ή άλλως εμείς έχουμε κρατήσει το Διοικητικό Συμβούλιο, κύριε Αραχωβίτη, που είχε διοριστεί επί Κυβερνήσεως ΣΥΡΙΖΑ, δεν είναι καν δικοί μας άνθρωποι αυτοί, αλλά πρέπει να έχουν οι άνθρωποι ασυλία, διότι αλλιώς κινδυνεύουν, δεν είναι άλλος ο λόγος, και το λέω, για να μη φανεί ότι είναι κάτι άλλο. Είναι άνθρωποι που, πραγματικά, αν δεν τους δώσεις ασυλία, κινδυνεύουν να τους κυνηγάνε μέσα στα σπίτια τους.

Η πέμπτη τροπολογία είναι τεχνικό ζήτημα, όσον αφορά τις αρμοδιότητες μεταξύ του Υπουργείου Εξωτερικών και του Υπουργείου Ανάπτυξης, σε σχέση με τη μεταφορά του Enterprise Greece και της διεθνούς εκπροσώπησης σε διεθνείς οργανισμούς, που όταν έγινε το «σπάσιμο» του Υπουργείου Ανάπτυξης, περάσανε στο Υπουργείο Εξωτερικών, αλλά όχι νομοτεχνικά σωστά. Είναι νομοτεχνική καθαρά, ενδουπουργική τροπολογία και καθόλου πολιτικό ζήτημα.

 Η έκτη τροπολογία είναι μία τροπολογία, που – φαντάζομαι - θα έχει την ομόφωνη ψήφιση των κομμάτων της Βουλής. Αποτελεί παράταση των συμβάσεων του περιφερειακού τύπου για τη δημοσίευση των διαφόρων ισολογισμών και λοιπά στον περιφερειακό τύπο. Βάσει του μνημονίου, θα έπρεπε να λήξει αυτό 31 Δεκεμβρίου του 2020, δίνουμε παράταση για άλλον ένα χρόνο, έως 31 Δεκεμβρίου του 2021, γιατί λόγω του covid-19 και της κρίσης στον τύπο, θεωρούμε ότι είναι πολύ άσχημο να χτυπήσουμε τώρα τον επαρχιακό τύπο με μία, εκ του παρελθόντος προερχόμενη, μνημονιακή υποχρέωση, που υπό τις παρούσες συνθήκες της αγοράς και της διαφήμισης, θα είναι καίριο πλήγμα για πολλές εφημερίδες της επαρχίας. Δεν φαντάζομαι ότι κανένα κόμμα θα έχει αντίρρηση ως προς αυτό. Περισσότερο θα φαντάζομαι ότι θα ζητήσετε παράταση για περισσότερα του ενός έτους, παρά να διαφωνήσετε επί της παρατάσεως.

Όσον αφορά την τροποποίηση του καταστατικού της ΜΟΔ ΑΕ, είπα ότι αλλάζουμε το καταστατικό ως προς τη δυνατότητα να έχει τεχνική Υπηρεσία η ΜΟΔ, έτσι ώστε να μπορεί να αναλαμβάνει, για τους διάφορους δήμους που ζητάνε βοήθεια από την ΜΟΔ, ωρίμανση των μελετών και να «τρέχουν» τα έργα γρηγορότερα. Είναι κάτι που σίγουρα θα μας χρειαστεί και, ενόψει του νέου πακέτου βοηθείας της Ευρώπης, θα χρειαστούμε πολλές ώριμες μελέτες, για να μπορούμε να απορροφήσουμε αυτά τα χρήματα. Βάζουμε, λοιπόν, τη ΜΟΔ να κάνει και αυτή τη δουλειά.

Η όγδοη τροπολογία έχει πρόσθεση στους ΚΑΔ του αναπτυξιακού νόμου, κέντρα αποθεραπείας-αποκατάστασης και πάρκινγκ, όπου μπορούν, επίσης, αυτές οι επενδύσεις να μπαίνουν στον αναπτυξιακό νόμο. Τώρα, με τον αναπτυξιακό νόμο - σας προλαβαίνω και εδώ - τι έχει συμβεί; Έχουμε πάρει, λόγω του covid-19, από την Ευρωπαϊκή Επιτροπή άδεια για πολύ μεγαλύτερα ποσά κρατικών ενισχύσεων - και στη μικρή επιχειρηματικότητα και στη γενική επιχειρηματικότητα. Υπενθυμίζω, έχουμε ένα τρέχοντα κύκλο, που τελειώνουν οι προτάσεις υποβολής 31 Ιουλίου, δεν θα δώσουμε παράταση, αλλά από 1ηΑυγούστου θα έχουμε καινούριο παρόμοιο κύκλο. Ο λόγος που δεν δίνουμε παράταση είναι διότι θέλουμε να επιταχύνουμε τις διαδικασίες, ώστε όσοι κάνουν αίτηση στον τρέχοντα κύκλο να κριθούν γρήγορα και να μοριοδοτηθούν και να μπορούν να ξεκινήσουν τα έργα, ενώ αν δίνουμε συνεχώς παρατάσεις, επειδή πάντα για να ξεκινήσει η μοριοδότηση πρέπει να κλείσει ο κύκλος, οπότε έχουμε σπάσει το ποσό στα δύο και κάναμε δύο κύκλους, μέχρι 31 Ιουλίου και από 1η Αυγούστου. Στον καινούριο κύκλο, λοιπόν, θα μπορούμε να βάλουμε να κάνουν αίτηση και οι επιχειρήσεις αυτού του τύπου.

Η ένατη τροπολογία - που τη θεωρούμε και πολύ εμβληματική - είναι η εξαίρεση από το ενιαίο μισθολόγιο μελών ΔΕΠ και ερευνητών, όταν πρόκειται για προγράμματα ερευνητικού σκοπού. Καταλαβαίνετε πάρα πολύ καλά ότι στη γενική μας βούληση να μετατρέψουμε την Ελλάδα σε χώρα R&D, θα πρέπει να προσελκύσουμε σοβαρούς ερευνητές και σοβαρές έρευνες. Αυτό με το ενιαίο μισθολόγιο δεν μπορεί να γίνει, άρα, λοιπόν, εκεί που θα υπάρχουν χρήματα για να γίνουν έρευνες, θα μπορούν οι ερευνητές να πληρώνονται και εκτός του ενιαίου μισθολογίου.

Η δέκατη τροπολογία είναι η ολοκλήρωση της ίδρυσης της Thess INTEC με την αστική μη κερδοσκοπική εταιρεία, που θα είναι o φορέας διαχειρίσεως του έργου.

Η ενδέκατη και η δωδέκατη είναι διάφορα θέματα του αναπτυξιακού νόμου, τελείως τεχνικής φύσεως.

 Η δέκατη τρίτη τροπολογία, είναι, ως προς το Ελληνικό, η δυνατότητα πρόσληψης ανεξάρτητου μηχανικού, που θα παρακολουθεί το έργο από πλευράς Υπουργείου, ώστε με την έναρξη των κυρίως εργασιών, να έχει και το Υπουργείο Ανάπτυξης την παρακολούθηση του έργου επί της ουσίας και να ξέρουμε ότι τηρείται η σύμβαση που έχει υπογραφεί μεταξύ του κράτους και της εταιρείας «Λάμδα».

Να κάνω εδώ μια παρένθεση για το Ελληνικό, ολοκληρώθηκε με πολύ μεγάλη επιτυχία η έκδοσις του λαϊκού ομολόγου, όπως ονομάστηκε της Lamda. Νομίζω ότι ήταν πολύ σημαντικό νέο αυτό. Η εταιρεία ζήτησε 330 εκατομμύρια, υπερκαλύφθηκε δύο φορές και υπερκαλύφθηκε από μικρούς επενδυτές των χιλίων ευρώ. Άρα, λοιπόν, είχαμε τεράστια συμμετοχή των απλών ανθρώπων στην επιθυμία να γίνουν και αυτοί μικρομέτοχοι του έργου στο Ελληνικό. Κύριε Αρσένη, προφανώς, αυτοί είναι αντίθετοι στις δικές σας προσφυγές για το Ελληνικό, βάζουν τα χρήματά τους και την πίστη τους ότι το έργο θα γίνει. Μαχόμεθα σκληρά για να τους δικαιώσουμε και να λυπήσουμε τους προσφεύγοντες, όπως εσείς, αλλά τα έχει αυτά η δημοκρατία, να έχουμε και διαφωνίες, δεν πειράζει. Εκεί φαντάζομαι ότι θα καταψηφίσετε εσείς, παραδείγματος χάριν, δεν νομίζω να το υπερψηφίσετε.

Έχουμε ένα αίτημα του Υπουργείου Ναυτιλίας, πολύ σημαντικό και αυτό. Τι πράγμα; Να εντάξουμε στον αναπτυξιακό νόμο, αυτό αφορά, κυρίως, τους Βουλευτές που είναι από τη νησιωτική Ελλάδα, να μπορούν να ιδρύονται στα μικρά νησιά εταιρείες, που φτιάχνουν δεξαμενές καυσίμων. Τα μικρά νησιά έχουν πολύ μεγάλο πρόβλημα στον ανεφοδιασμό σε καύσιμα. Όπως είναι τώρα τα επιχειρηματικά αυτά σχέδια, δεν βγαίνουν για να πάει ένας ιδιώτης να φτιάξει δεξαμενή, διότι το κόστος είναι μεγάλο και η κίνηση στα νησιά είναι μικρή. Θα τα εντάξουμε στον αναπτυξιακό νόμο, έτσι ώστε να είναι βιώσιμες αυτές οι επενδύσεις, για να μπορούν νησιά, όπως το Αγαθονήσι και άλλα, να έχουν τη δικιά τους δεξαμενή και να μη χρειάζονται καθημερινή μεταφορά καυσίμων.

Έχουμε, επίσης, δυο τρεις διατάξεις επιταχύνσεως του αναπτυξιακού νόμου, πάλι τεχνικής φύσεως, θα τα δούμε ένα προς ένα. Έχουμε κάτι που νομίζω ότι θα σας αρέσει, βάζουμε μία νομοτεχνική βελτίωση, όπου στη Διεύθυνση της Αναπτυξιακής Τράπεζας και στο ΤΑΝΕΟ και στον ΕΤΕΑΝ θα μπορούν σε θέση διευθύνοντος συμβούλου να προσλαμβάνονται όχι μόνο στελέχη της ιδιωτικής αγοράς, όπως ισχύει μέχρι σήμερα, αλλά και δημόσιοι υπάλληλοι, εφόσον πληρούν τις συγκεκριμένες προϋποθέσεις, δηλαδή δεν θα αποκλείονται δημόσιοι υπάλληλοι από τη δυνατότητα, εφόσον επιλεγούν με τα κριτήρια που βάζουμε. Δηλαδή, τι συμβαίνει σήμερα; Βάζεις κάποια κριτήρια πτυχίων, εμπειρίας και λοιπά, αλλά αν είσαι δημόσιος υπάλληλος κόβεσαι by default, δεν μπορείς να μπεις, γιατί είσαι δημόσιος υπάλληλος. Το καταργούμε αυτό και λέμε ότι αν ο δημόσιος υπάλληλος εκδηλώσει το ενδιαφέρον και έχει και αυτός τα αντίστοιχα προσόντα κρίνεται και αν αποφασίσει η διοίκηση θα μπορεί να τον τοποθετήσει σε αυτή τη θέση. Δεν φαντάζομαι κάποιος από σας να έχει αντίρρηση σε αυτό. Πιο πολύ η δική μας πλευρά θα είχε παρά η δική σας.

**ΧΡΗΣΤΟΣ ΚΕΛΛΑΣ:** Αν λήξει η θητεία του, θα επιστρέψει στο Δημόσιο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φυσικά, εννοείται πως διατηρεί τη θέση του στο δημόσιο, προφανώς, δεν χρειάζεται να παραιτηθεί από το δημόσιο. Απλώς, σήμερα, τι διαπιστώσαμε;

Όταν κάναμε την πρόσκληση για τη διοίκηση στο ΕΤΕΑΝ, είχαμε αιτήματα δημοσίων υπαλλήλων, είδαμε τα βιογραφικά τους, ήταν πάρα πολύ καλά, αλλά διαπιστώσαμε ότι δεν μπορούσαμε να τους βάλουμε, διότι έπρεπε υποχρεωτικά να κάνουμε πρόσληψη από τον ιδιωτικό τομέα. Εμείς λέμε να μπορεί και ο δημόσιος υπάλληλος. Δεν καταλαβαίνω, γιατί να θεωρείται ο δημόσιος υπάλληλος, a priori, ανίκανος να πάρει μια τέτοια θέση, εφόσον κρίνει η διοίκηση ότι μπορεί. Δεν λέω ότι θα είναι, κατ’ ανάγκην, δημόσιος υπάλληλος, λέω ότι δεν απαγορεύεται να είναι δημόσιος υπάλληλος.

Φυσικά θα βάλουμε - αυτό που σας είπα και την άλλη φορά - τη συμπλήρωση της εμβληματικής μας δράσεως για τον covid-19 και τη μεγάλη μελέτη, στην οποία η Ελλάδα είναι πρωταγωνίστρια και έχει πάρει πολύ ευμενή σχόλια από τον διεθνή τύπο με τον καθηγητή, τον κύριο Δερμιτζάκη και τους άλλους. Έχουμε μια συνεργασία με το Υπουργείο Υγείας, για να μπορούν να έχουν πρόσβαση στα προσωπικά δεδομένα των ασθενών σε σχέση με τη μελέτη της εξέλιξης του covid-19, των αντισωμάτων κ.λπ. σε σχέση με τον covid-19 αυτό.

Θα φέρω σίγουρα, συγγνώμη, για να μην το ξεχάσω - μην κοιτάτε κυρία Παρασκευοπούλου - άργησα να έρθω σήμερα και δεν ήμουνα εδώ και δέχθηκα την κριτική και του κ. Αρσένη και του κ. Ζαχαριάδη, ο οποίος, όμως, από την αγωνία να με ακούσει, έφυγε, δεν πρόλαβε να μείνει να με παρακολουθήσει. Αν όλα πάνε καλά, πριν από λίγο, στο Υπουργείο Ανάπτυξης, υπέγραψε και τη συμβολαιογραφική πράξη μεταβίβασης των μετοχών σε εταιρεία συμφερόντων της Onex, o μεγαλομέτοχος των ναυπηγείων της
Ελευσίνας, ο κ. Νικόλαος Ταβουλάρης. Έχουμε καλέσει όλους τους μετόχους, οι οποίοι έχουν συμφωνήσει εγγράφως την περασμένη εβδομάδα να υπογράψουν την ίδια συμβολαιογραφική πια πράξη. Μέχρι στιγμής έχουν υπογράψει την καταρχήν συμφωνία, τώρα, για να ξεκινήσει το due diligence και να μπορέσει να προχωρήσει το επενδυτικό σχέδιο της Onex με την DFC, χρειάζεται να προχωρήσουμε πια επί του νομικού κειμένου. Εφόσον οι υπογραφές ολοκληρωθούν στο διάστημα αυτής της εβδομάδος, τη Δευτέρα θα έχουμε κοινή τροπολογία με τον Υπουργό Εθνικής Αμύνης. Αυτή μπορεί να έρθει και εκπρόθεσμα - δεν είναι υποχρεωτικό, με την έννοια ότι πάντα αυτές οι τροπολογίες είχαν την ομόφωνη στήριξη των κομμάτων της Βουλής για την παράταση της σύμβασης του Πολεμικού Ναυτικού -, έτσι ώστε να μπορούμε να εξακολουθήσουμε, μέσω του προγράμματος του Πολεμικού Ναυτικού, να πληρώνουμε το μισθό των εργαζομένων των Ναυπηγείων Ελευσίνας, διότι, όπως θυμάστε, η προηγούμενη παράταση, που είχαμε ψηφίσει, έληξε 30/6.

Άρα, βρισκόμαστε, ήδη, σε ένα κενό, για να συνεχίσει και για να συνεχίσει η πληρωμή των εργαζομένων, θα πρέπει να υπάρξει νέα παράταση, η οποία θα συμπίπτει με τη λήξη του due diligence και την προσφυγή στη δικαιοσύνη με τα 106 ΒΔ, για να προχωρήσει το σχέδιο εξυγίανσης, το οποίο έχουμε ανακοινώσει. Φαντάζομαι ότι, εφόσον όλα πάνε καλά, δεν νομίζω κάποιο κόμμα να μην θέλει να ψηφίσει τη συνέχεια της πληρωμής των εργαζομένων στα Ναυπηγεία Ελευσίνας, άρα, και αυτή δεν νομίζω να έχει πολύ μεγάλη φασαρία.

Επίσης, έχουμε και την τροπολογία για τα αντισηπτικά και την παράταση της παραγωγής των αντισηπτικών, για προφανείς λόγους. Η προηγούμενη, πάλι, είχαμε ψηφίσει ομοφώνως και σας ευχαριστώ. Όπως ξέρετε, είχε πολύ μεγάλη επιτυχία στην πραγματική ζωή, κυρίως διότι μας έδωσε την ευκαιρία να αυξήσουμε την εγχώρια παραγωγή, περίπου, κατά 6 φορές έφτασε, από τα 240.000 τεμάχια την ημέρα, στα 1.200.000, και έτσι βλέπετε ότι παντού έχουμε αντισηπτικά και δεν υπάρχει αυτή η κουβέντα, αν έχουμε αντισηπτικά ή όχι. Λήγει, όμως, αυτό στις 31 Ιουλίου. Όταν το ψηφίζαμε, η γενική ιδέα ήταν ότι μετά το Μάιο ο Covid-19 θα κατέβαινε και, άρα, θα μπορούσαμε μετά να μπούμε σε μια κανονική σειρά και να κάνουμε τις κανονικές αδειοδοτήσεις. Δυστυχώς, όπως όλοι γνωρίζουμε αυτό δεν συνέβη, άρα, χρειάζεται να δώσουμε μια ακόμα παράταση, έτσι ώστε να συνεχίσει αυτή η παραγωγή που έχουμε, χωρίς να έχουμε κίνδυνο ελλείψεως, όσο η οικονομική κρίση παραμένει σε τόσο μεγάλο σημείο. Σε γενικές γραμμές, αυτές είναι οι τροπολογίες. Το λέω, για να μη νομίζετε ότι θα είναι κάποια, που θα προκαλέσει κάποια φοβερή έκπληξη.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ)**: Άλλο ένα νομοσχέδιο. Τουλάχιστον δεκαπέντε τροπολογίες μας είπατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Θα είναι μια τροπολογία – μην μπερδεύστε – και θα έχει πολλά άρθρα. Η Βουλή κλείνει για τον Αύγουστο και υπάρχουν ζητήματα που δεν μπορεί να μείνουν εν εκκρεμότητι, γιατί το καθένα από αυτά έχει από πίσω του όλους αυτούς τους ανθρώπους. Οι φαρμακαποθήκες, ας πούμε, θα κινδυνεύσουν κάποιοι να κλείσουν. Οι εργαζόμενοι στην Ελευσίνα θα κινδυνεύσουν να μείνουν απλήρωτοι. Είναι καλή η ιδέα της καλής νομοθέτησης, αλλά έχουμε και πραγματικά προβλήματα πραγματικών ανθρώπων, που δεν μπορούν να περιμένουν τον Σεπτέμβριο. Τέτοια έχουμε μέσα. Δεν είναι πράγματα άσχετα. Είναι όλα αρμοδιότητα του Υπουργείου Ανάπτυξης, αλλά εμπίπτουν κανονικά στις αρμοδιότητες του νομοσχεδίου, άρα δεν εκφεύγουν του νομοσχεδίου μας και, όπως σας είπα, πράγματα, πλην δύο τριών, που για ιδεολογικούς λόγους μπορεί κάποιοι να μην τα ψηφίζουν, θα έχουν την πολιτική στήριξη ευρύτερα. Εννοώ ότι δεν φέρνουμε κάποια τροπολογία που έχει πολιτικό διακύβευμα σύγκρουσης, πλην του Ελληνικού, όπου με τον κ. Αρσένη αναμένεται η σύγκρουσή μας στα «μαρμαρένια αλώνια» του Συμβουλίου της Επικρατείας.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Κύριε Υπουργέ, σας περιμέναμε πιο νωρίς, για να μπορέσουμε να κάνουμε διάλογο. Υπάρχουν συζητήσεις που έχουν μείνει στη μέση, αν θυμάστε, αλλά, σε κάθε περίπτωση, για τις τροπολογίες ένα πρώτο σχόλιο. Ούτε μία τροπολογία, κύριε Υπουργέ, με βάση τη συζήτηση, που έχει γίνει εδώ στη Βουλή, γι’ αυτό το νομοσχέδιο. Ούτε μία τροπολογία με βάση τα σχόλια που ακούσατε από την Αντιπολίτευση. Μας φέρνετε μόνο για άλλα ζητήματα, τις οποίες περιμένουμε να τις δούμε, για να τις σχολιάσουμε, προφανώς, αλλά θα ήταν ωραίο να ήσασταν στη αρχή της συζήτησης εδώ, για να μπορεί να γίνεται συζήτηση. Στο τέλος νομίζω ότι, πέρα από ειδικά σχόλια, δεν μας επιτρέπεται συνολικά ο λόγος. Περιμένουμε γι’ αυτό, βέβαια, την Ολομέλεια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Επαναλαμβάνω, για να μη γίνεται παρεξήγηση. Το Υπουργείο εκπροσωπήθηκε στη Β’ ανάγνωση δια των αρμοδίων Υφυπουργών. Πιστεύω ότι οι αιτιάσεις και τα ερωτήματα Αντιπολίτευσης, θα μου επιτρέψετε να πω, κύριε Αρσένη, ιδιαιτέρως πιεστικά δεν ήταν, για να είμαι ειλικρινής. Δεν πρόκειται περί ενός νομοσχεδίου, που έκρυβε κάποια μεγάλη πολιτική σύγκρουση εν τω Κοινοβουλίω. Όπως και κατά την ακρόαση των φορέων όλοι, πλην του Συλλόγου των Εργαζομένων του Υπουργείου για θέματα ενδοϋπηρεσιακών αρμοδιοτήτων, όλοι οι φορείς της αγοράς, μηδενός εξαιρουμένου, μίλησαν με πολύ θετικά λόγια για το νομοσχέδιο, το οποίο περιλαμβάνει ρυθμίσεις, που η αγορά περίμενε πάρα πολλά χρόνια.

Επαναλαμβάνω, εγώ δεν έχω στόχο να φέρνω ιδιαίτερα οραματικά νομοσχέδια. Πιστεύω πως σκοπός της παρουσίας μου στην πολιτική είναι να λύνω τα πραγματικά προβλήματα των ανθρώπων, και το νομοσχέδιό μας λύνει και οι τροπολογίες που φέρνουμε επίσης, προβλήματα πραγματικών ανθρώπων, σε πραγματικό χρόνο, και είμαι πάρα πολύ ικανοποιημένος, αν αυτό συμβαίνει.

Πρέπει να σας πω ότι αυτή είναι η γνώμη μου για την πολιτική, η πολιτική είναι εφαρμοσμένη τέχνη μετρήσιμη και όχι θεωρητική. Η Ελλάδα, στον ένα χρόνο, με την παρούσα ηγεσία στο Υπουργείο Ανάπτυξης - δεν λέω μόνο για τον εαυτό μου, αναφέρομαι και στους συνεργάτες μου, τον κ. Τσακίρη, τον κ. Δήμα και, βεβαίως, τον κ. Παπαθανάση, και τους Γενικούς Γραμματείς και την υπηρεσία που μας υποστηρίζει - πέτυχε, πρώτον, άνοδο 9 θέσεων στον Διεθνή Πίνακα Ανταγωνιστικότητας, το οποίο είναι η καλύτερη θέση, που είχαμε τα τελευταία δέκα χρόνια και, όπως, ίσως, γνωρίζετε, την Παρασκευή, στον Παγκόσμιο Δείκτη Άμεσων Ξένων Επενδύσεων, που είναι ο πιο αξιόπιστος δείκτης, παγκοσμίως, για να μετράει τις λεγόμενες foreign direct investments, στα αγγλικά, που έχει επικρατήσει αυτός ο όρος, ανέβηκε κατά έξι θέσεις, αναλαμβάνοντας την 29η θέση για το έτος 2019, που είναι η καλύτερή της θέση εδώ και έντεκα χρόνια.

Άρα, λοιπόν, σε δύο μετρήσιμους δείκτες, ασχέτως με την Κυβέρνηση του Κυριάκου Μητσοτάκη, διεθνώς αναγνωρισμένους, η παρουσία μας σε αυτό το Υπουργείο μετριέται για τον πρώτο μας χρόνο πολύ θετικά. Ελπίζουμε ότι στο μέλλον θα πάμε ακόμα καλύτερα. Είμαι τελείως βέβαιος ότι αν δεν είχε έρθει ο covid-19 θα πηγαίναμε σίγουρα πολύ καλύτερα, αλλά και με τον covid-19 είναι εξαιρετικά ενδιαφέρον στην Έκθεση της Ernst&Young υπάρχει ειδικό κεφάλαιο για το πόσο η θετική είναι η παρουσία της Ελλάδας, με την αντιμετώπιση του κορωνοϊού, ανέβασε την επιθυμία των ξένων επενδυτών να επενδύσουν μερικά από τα κεφάλαιά τους στην Ελλάδα, ειδικά στον τομέα της βιομηχανίας, η πιο εντυπωσιακή μεταβολή, από τη θέση 26 ανεβήκαμε για το μέλλον στη θέση 9, που είναι τεράστια μεταβολή και αν επιβεβαιωθεί θα σημαίνει πολλές χιλιάδες θέσεις εργασίας και πολλές ξένες επενδύσεις στην Ελλάδα.

Άρα, λοιπόν, αγαπητέ κύριε Αρσένη, εμείς σε αυτό τον δρόμο βαδίζουμε, να φέρνουμε αποτελέσματα, να λύνουμε προβλήματα. Για να λύνουμε τα προβλήματα των ανθρώπων χρειάζεται περισσότερο consensus και λιγότερη φασαρία. Άρα, λοιπόν, υποτάσσομαι και εγώ στη βούληση του λαού και στις ανάγκες του και πάω, για να φέρουμε αποτελέσματα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Μία μόνο μικρή ερώτηση, θέλω να γνωρίζω με ποιο κριτήριο αποφασίσατε να χρηματοδοτήσετε το ΕΛΙΑΜΕΠ από το κράτος και, μάλιστα, από το Ταμείο Καινοτομίας και Ανάπτυξης, που ξέρετε πολύ καλά ότι έχει πολύ λίγα χρήματα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Νομίζω ότι σας έχει απαντήσει ο αρμόδιος Υφυπουργός, ο κ. Δήμας, στις αρμοδιότητες του οποίου εμπίπτει και η σχετική διάταξη. Πάντως, πέραν του «τραβηχτικού» ζητήματος του ΕΛΙΑΜΕΠ, για προφανείς πολιτικούς λόγους, ας μην χάνουμε την εικόνα τη μεγάλη. Το ΕΛΙΑΜΕΠ παραμένει το πιο αξιόπιστο Ινστιτούτο Μελέτης Εξωτερικής Πολιτικής στη χώρα, το έχον το μεγαλύτερο διεθνές κύρος και σε μία εποχή που η εξωτερική πολιτική αποκτά πολύ μεγαλύτερο βάρος και επειδή με προκαλείτε λίγο και δεν μπορώ, η κουβέντα περί εξωτερικής πολιτικής βλέπω ότι είναι πολύ πιο σύνθετη. Εσείς προέρχεστε από ένα κόμμα, την Ελληνική Λύση του φίλου μου, του Κυριάκου Βελόπουλου, που με σθένος υποστήριζε τον ρωσικό παράγοντα στην Ελλάδα και μάθαμε από τους φίλους μας τους Ρώσους ότι ήταν καλή η απόφαση του Ερντογάν να κάνει την Αγία Σοφία τζαμί, γιατί οι Ρώσοι τουρίστες δεν θα πληρώνουν εισιτήριο. Το λέω, γιατί έτσι η εξωτερική πολιτική γίνεται πολύ πιο σύνθετη από ό,τι κάποιος νομίζει, άρα, ας έχουμε και κανένα άνθρωπο να μας συμβουλεύει, άρα καλά κάνει το ΕΛΙΑΜΕΠ και εντάσσεται.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον Υπουργό Ανάπτυξης και Επενδύσεων, κ. Γεωργιάδη. Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Ανάπτυξης και Επενδύσεων «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις».

Πριν προχωρήσουμε σε ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων :

Ο Εισηγητής της Πλειοψηφίας, ο κ. Κέλλας, ψηφίζει υπέρ.

Η Εισηγήτρια της Μειοψηφίας, η κυρία Τζάκρη, επιφυλάσσεται.

Ο Ειδικός Αγορητής του Κινήματος Αλλαγής, ο κ. Κατρίνης, επιφυλάσσεται.

Η Ειδική Αγορήτρια του ΚΚΕ, η κυρία Μανωλάκου, καταψηφίζει.

Ο Ειδικός αγορητής της Ελληνικής Λύσης, ο κ. Βιλιάρδος, επιφυλάσσεται.

Ο Ειδικός Αγορητής του ΜέΡΑ25, ο κ. Αρσένης, καταψηφίζει μετά και τη σημερινή του διόρθωση.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 ως 64 γίνονται δεκτά, ως έχουν, κατά πλειοψηφία.

Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του κατά πλειοψηφία.

Συνεπώς, το σχέδιο νόμου του Υπουργείου Ανάπτυξης και Επενδύσεων «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Κέλλας Χρήστος, Κεφαλογιάννη Όλγα, Οικονόμου Βασίλειος, Οικονόμου Ιωάννης, Λοβέρδος Ιωάννης-Μιχαήλ, Σενετάκης Μάξιμος, Βρυζίδου Παρασκευή, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Αραχωβίτης Σταύρος, Τζάκρη Θεοδώρα, Κατρίνης Μιχαήλ, Πάνας Απόστολος, Μανωλάκου Διαμάντω, Βιλιάρδος Βασίλειος και Αρσένης Κρίτων-Ηλίας.

Τέλος και περί ώρα 17:15΄ λύθηκε η συνεδρίαση.

 **Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΙΟΝΥΣΙΟΣ ΣΤΑΜΕΝΙΤΗΣ ΜΑΞΙΜΟΣ ΣΕΝΕΤΑΚΗΣ**